text:
Reka ntangire nkubaza, Ese waba warakinnye agapira kamwe twitaga akarere? Ugatera udushoti tuvuza ubuhuha uri ku ishuri cyangwa mu mu mudugudu waho utuye? Uribuka umukino w’agati, gusimbuka umugozi no gusamata? Wasimbutse urukiramende se bakajya bazamura intera bitewe n’uko ugenda utsinda abandi barimo kurunera? Wumvise amateka y’abasekuruza bacu ajyanye no gutera icumu no kurasa intobo? Kubuguza igisoro byo ndakeka warabibonye kandi wenda umwe mubo mu muryango wanyu azi kugikina.
Birashoboka ko wakundaga gutwara igurudumu wiruka ugana ku ishuri cyangwa uvayo? Uko biri kose wenda wakinnye biye uba mudahusha ukajya utera udutambwe ubara intera wayitayemo.
Ubu se ho ukurikira na Football, Volleyball, Handball, Tennis, Baskeball, Karate, Umukino w’amagare n’indi mikino nk’iyo igezweho ituruka imahanga? Harya wibuka ko siporo ari umuti ntagereranwa ku ndwara nyinshi zibasira imibiri yacu ariko kandi yaba n’ubucuruzi bwinjiza? Reka dukomeze tujyane usoma tugana ku ingingo nyamukuru.
Ubwo nakurikiranaga imikino mpuzamahanga bita Jeux Olympiques yaberaga mu Buyapani mu mujyi wa Tokyo guhera kuwa 23 Nyakanga 2021 kugeza kuwa 08 Kanama 2021, nashimishijwe no kubona bamwe mu bana b’ u Rwanda batwaye ibendera ry’igihugu bari ku murongo umwe n’abandi baturutse imihanda yose mu bindi bihugu bari baje guhatana.
Nakomeje kujya nkurikirana amakuru y’uko turimo kubyitwaramo iyo imahanga kugeza ubwo imikino yasojwe dutahira aho nta mudari n’umwe. Narababaye nk’abandi bose, cyakora mpumurizwa n’uko amarushanwa azahoraho; ndatekereza nibuka umugani ugira uti “Utabusya abwita ubumera’’ kandi ngo “uburiye umubyizi mukwe ntako aba atagize’’.
Nkuko bisanzwe iyo ngiye kuvuga amateka yacu mpera mu w’1994 ubwo Jenoside yakorerwaga Abatutsi yahagarikwaga n’ingabo zari iza FPR Inkotanyi. Ibintu byose byari byarasenyutse ari ukubaka bundi bushya kuva ku gusana imitima y’Abanyarwanda bari barokotse, gucyura impuzi ibihumbi zari mu bihugu bitandukanye, kubaka ibikorwaremezo byari byarasenyutse ndetse no kubaka ubukungu muri rusange.
Ibi byose nagendaga mbikurikirana kandi mbyirebera n’amaso yanjye. Ni muri uru rwego na siporo n’indi mikino ngororamubiri nayo yagizweho ingaruka zikomeye cyane. Kuri iyi ngingo ndashimira Leta y’ubumwe bw’abanyarwanda yakoze ibishoboka ngo imyidagaduro n’ibikorwa bya siporo byongere kubaho kugeza ubwo u Rwanda ruba igihugu cyizewe n’amahanga mu kwakira imikino mpuzamahanga ikomeye.
Ibi ntabwo byikoze ahubwo Inzego z’ubuyobozi bw’igihugu zirangajwe imbere na Nyakubahwa Perezida Paul Kagame zakoze akazi keza gakomeye, ndabashimiye.
Nubwo bimeze bityo ariko, ngarutse kuri Jeux Olympiques ntabwo twashoboye kwitwara neza nka bimwe mu bihugu by’ibituranyi, ari nacyo cyatumye mfata mudasobwa yanjye ndandika ngira ngo ntange umusanzu w’igitekerezo numva cyazamura imikino ngororamubiri na siporo muri rusange, kugeza ubwo twashobora kujya twegukana amakamba, ibikombe n’imidari mu ruhando mpuzamahanga.
Narasesenguye nsanga mu mikino ya Jeux Olympiques, imyinshi muri yo twari dusanzwe tuyifite mu mateka yacu, indi ikajya gusa nayo. Imikino nko gusimbuka urukiramende, gutera intosho, kwiruka, gutera imihunda, kwiruka n’indi nkiyo ntarondora, ikwiriye gusubizwa mu ndangagaciro z’imikinire yacu ikiyongera kuyo dusanzwe dukora izwi, bityo urubyiruko rukabyitabira ku bwinshi.
Byaba ari byiza habayeho umushinga rukumbi wo kuzahura imikino ngororamubiri yazimye cyangwa igana ku kuzimira yabaga mu muco wacu igasusurutsa abanyarwanda kandi igatezwa imbere duhereye ubu, abasore n’inkumi b’abanyarwanda bagatangira kwitoza no gutozwa.
Hakwiriye kubaho gutegura amarushanwa guhera mu midugudu, imirenge, uturere n’intara kugeza ku rwego rw’igihugu, bigahabwa imbaraga kugeza mu mashuri , ibigo bikajya birushanwa kugeza ubwo hazajya haboneka abadahigwa baserukira igihugu mu mikino nk’iriya.
Bikozwe neza byatanga umusaruro ufatika ubutaha muri Jeux Olympiques imidari imwe cyangwa yose igataha mu rw’imisozi igihumbi. Narasesenguye nsanga abanyarwanda dushoboye, ahasigaye haba gushyiramo ubushake cyane ko turi abantu bazi kwishakira ibisubizo ku ngingo zireba ubuzima n’iterambere ryacu.
Byaba byiza inzego zimwe nka Minisiteri y’ubutegetsi bw’igihugu, Minisiteri ya Siporo, Minisiteri y’umuryango, Minisiteri y’umuco n’urubyiruko, Minisiteri y’uburezi , Komite Olimpike n’indi miryango ifasha urubyiruko, bifashije mu bukangurambaga kugira ngo birusheho gutanga umusaruro.
Turamutse twitabiriye imikino isanzwe ari gakondo yacu ariko igaragarara muri Jeux Olympiques, usibye no kuba ari ishema ku gihugu, ni ubundi buryo bwo kurema akazi ku rubyiruko rwinshi dufite cyane ko ababikora neza bishobora kubatunga kandi bikazamura ubukungu bw’igihugu kuko iriya midari ifite igenagaciro ry’akayabo k’amafaranga ayiherekeza.
Ni ubundi buryo bwo kumenyekanisha igihugu muri rusange mu rwego rw’ubukerarugendo kuko aho imidari nk’iriya itangirwa muri Jeux Olympiques, bituma benshi bifuza kugera muri icyo gihugu. Ibi byazatuma hamwe n’uko u Rwanda tuzi gusigasira umutekano no kwakira neza abatugana, iriya mikino mu myaka iri mbere yazabera inaha iwacu nabyo bikaba irindi shema n’igitego dutsinze nk’abanyarwanda.
Ndasayuka kuri iyi ngingo nsaba urubyiruko gutangira kwihangira akazi muri uru rwego rw’imikino ngororamubiri navuze yose uko yakabaye, uhereye kuri iyo yari gakondo yacu kugeza ku yindi igenda iza iturutse imahanga. Akenshi usanga igishoro cyo kuyitangira ari gito kuko bisaba cyane imbaraga n’ubushake by’umuntu kuruta ibikoresho.
Iki ni kimwe mu bisubizo by’ubushomeri mu rubyiruko rwacu. Duhereye kuri iyo mikino ku mashuri aho twiga no mu midugudu dutuyemo, twatangira kwitoza dutegura amarushanwa y’ubutaha.
Umunsi umwe twazatwara imidari ya zahabu muri Jeux Olympiques, ibendera ry’igihugu cyacu rikazamurwa maze indirimbo yubahiriza igihugu amajwi yayo azamurwe turirimba ‘’Rwanda Nziza gihugu cyacu’’.
Banyarwanda bene wacu aho muri hose ku isi, dutahirize umugozi umwe, twunge ubumwe,tubane amahoro, twiyubakire igihugu.
Igitekerezo cya Kwezi Jean


c: text/html

text:
Bakirisitu bavandimwe Caritas Kigali yabashyiriyeho uburyo bwo gutangamo inkunga yo gufasha abakene muri uku kwezi kw’impuhwe n’urukundo kwa 8, hanirindwa icyorezo cya covid-19.
Muri uku kwezi kwa 8 ni ukwezi kw’ibikorwa by’Impuhwe n’Urukundo buri mu kristu arasabwa kugira umutima wigomwa akagira icyo atanga agafasha ababaye.
Gufasha abakene ndetse n’abatishoboye ntibisaba kuba utunze byinshi cyane bisaba umutima w’impuhwe urangwa n’urukundo gusa. Umuntu atanga icyo afite yaba imyambaro yo kwambara, ibyo kurya, amafaranga, ndetse n’ikindi kintu cyose gifitiye akamaro mu buzima bwa muntu.
Abifuza gufasha abakene muri uku kwezi kw’Impuhwe n’Urukundo bashyiriweho uburyo bwo gutanga inkunga babinyujije mu buryo bukurikira.
Inkunga y’amafaranga itangwa kuri Konti :01100208 iri muri RIM
Konti numero 00040-0691286-97 iri muri BK, umuntu kandi ashobora no gukoresha uburyo bwa mobile money (MOMO pay) akanda *182*8*1*046527# ku mazina ya Caritas Kigali.
Ushaka gutanga inkunga y’ibiribwa cyangwa ibindi bintu yabigeza ku cyicaro cya Caritas Kigali giherereye muru centre saint Paul cyangwa ugahamagara numero ya Telefone 0788743321, 0727730012 ya Padiri TWIZEYUMUREMYI Donatien umuyobozi wa Caritas Kigali.
Inkunga kandi wayigeza aha hakurikira: Paruwa Saint Famille
Paruwasi Karoli Rwanga inyamirambo, no kuri paruwasi Saint Pierre Cyahafi, Kuri Paruwasi Kicukiro, Umuntu yayigeza kuri Paruwasi Gikondo, no kuri Paruwasi Regina Pacis remera ndetse na Paruwasi Kacyiru.
Buri mu Kristu wese n’undi muntu ufite umutima ukunda no gufasha ababaye yageza inkunga ye kuri Paruwasi imwegereye.
Mu nyigisho za Yezu Kristu, yatsindagiye ibyagiye bivugwa mu Isezerano rya kera ndetse akabisobanura avuga ko gufasha abatishoboye bizatwinjiza mu ijuru. Igihe umusore w’umukungu aje amugana akamubazi ati “Mwigisha ,ngomba gukora iki cyiza kugira ngo ngire ubugingo bw’iteka?”.Yezu yamuhishuriye ko intera ya mbere ari ugukurikiza amategeko y’Imana, Intera ya kabiri ikubiye muri aya magambo : “ubuze ikintu kimwe gusa:genda ugurishe ibyo utunze, ubihe abakene, uzagire ubukire mu ijuru, hanyuma uze unkurikire.”
Narame Gratia ni umuhuzabikorwa w’ishami ry’imibereho myiza, abatishoboye n’ubutabazi avuga ko ubu gufasha abatishoboye byoroshye kuko ntakindi bisaba uretse kwigomwa kuri bike umuntu afite agafasha abatishoboye.
Ati “Ni igihe cyiza cyo kwigomwa muri iki gihe kuko imiryango myinshi yagezweho n’ingaruka z’ubukene batewe n’iki cyorezo cya covid-19 kuko cyahungabanyije imibereho y’abantu.”
Umwanditsi

robotstxt: allowed

filter: keep


text:
Nuko Yezu ajya i Nazareti, aho yari yararerewe, maze nk’uko yabimenyereye, yinjira mu isengero ku munsi w’isabato; nuko arahaguruka ngo asome Ibyanditswe bitagatifu. Bamuhereza igitabo cy’umuhanuzi Izayi, arakibumbura, abona ahanditse ngo
«Roho wa Nyagasani arantwikiriye,
kuko yantoye akansiga amavuta,
agira ngo ngeze Inkuru Nziza
ku bakene,
ntangarize imbohe ko zibohowe,
n’impumyi ko zihumutse,
n’abapfukiranwaga ko babohowe,
kandi namamaze umwaka
w’impuhwe za Nyagasani.»
Yezu abumba igitabo, agisubiza umuhereza, maze aricara; mu isengero bose bari bamuhanze amaso. Nuko atangira kubabwira ati «Ibiri mu isomo mumaze kumva, mumenye ko byujujwe uyu munsi.» Bose baramushima, kandi batangazwa n’amagambo y’ineza yababwiraga.
Ni ko kuvuga bati «Uyu si mwene Yozefu?» Yezu arababwira ati «Nta gushidikanya mugiye kuncira wa mugani ngo ‘Muganga, banza wivure ubwawe!’ Twumvise ibyo wakoreye i Kafarinawumu byose, ngaho bikorere na hano iwanyu.» Yungamo ati «Ndababwira ukuri: nta muhanuzi ushimwa iwabo. Ndababwiza ukuri rwose: hariho abapfakazi benshi muri Israheli mu gihe cya Eliya, ubwo imvura yamaraga imyaka itatu n’amezi atandatu itagwa, inzara ikoreka igihugu cyose; nyamara muri bo nta n’umwe Eliya yoherejweho, uretse umupfakazi w’i Sareputa ho mu gihugu cya Sidoni. Hari kandi n’ababembe benshi muri Israheli mu gihe cy’umuhanuzi Elisha; nyamara muri bo nta n’umwe wakijijwe, uretse Nahamani w’Umusiriya.» Abari mu isengero bumvise ayo magambo, bose barabisha, nuko bahagurukira icyarimwe, bamusohora mu mugi wabo, bamujyana hejuru y’imanga y’umusozi umugi wabo wari wubatseho, bagira ngo bahamurohe. Nyamara we abanyura hagati arigendera.


text:
Muraho neza, ngarutse kubakomereza inkuru yanjye. Nababwiraga ukuntu nageze mu rugo maze kubonana na Bruce, n’uko ngeze mu rugo mpasanga Alain yazanye na papa we. Nibwo nagiye mu cyumba cyanjye mbwira Lyvine ko nibaramuka banshatse ababeshya ko hari aho ngiye.
Nibwo telephone yanjye yaje gusona nkeka ko ari Bruce kuko niyo masaha yari kumpamagariraho. Nafashe telephone vuba na vuba maze ihita ivaho, ngerageza kongera guhamagara iyo nimero ariko mbona irongeye irahamagaye.
Sinongeye kuzuyaza nahise mufata ngiye kumva numva ijwi ni irya Bruce. Ati “Allo!” nanjye ndamwikiriza ni”Oui Bruce.” “Ngo Bruce! kuva ryari se Alain nabaye Bruce? Ese ubundi wari urihe? Ni wowe nje gusura ariko ntunguwe n’uko murumuna wawe atubwiye ngo uhise ujyenda, dore unkojeje isoni mu maso ya papa kandi urakaje n’ababyeyi bawe.”
Nahise numva nkozwe n’isoni, namwitabye numva ijwi ari irya Bruce. Najye nihagaze ho maze mpita musubiza. “Munyihanganire ubwo nari nibeshye, gusa ndakeka nta gahunda yawe nishe kuko iyo umuntu ari busure undi arabanza akamuteguza, rero numvaga mwaje gusura abandi bo mu rugo batarinjye kuko njye nawe ntitwavuganye ko uribuze kunsura. Kereka wenda niba umunsi wanjye w’amavuko wageze mukaba mwaje kuntungura ariko ndabizi neza umunsi wanjye wararangiye.”
Nkimara kumusubiza gutyo, yahise akupa nanjye mu mutima numva mvuze amagambo atari meza. Gusa nirinze kubitindaho kuko byari ibyo kuntesha umwanya. Akimara gukupa indi nimero yarahamagaye noneho numva ko ntagushidikanya ari Bruce uhamagaye. Nahise nyitaba vuba gusa nirinda kongera kuvuga izina Bruce.
Numvise ahubwo atari Bruce nanone numva n’ijwi ry’umugabo, nahise nkeka ko ari papa wa Alain maze telephone ndayikupa nyizimya umwanya muto ndongera ndayicana. Ntibyatinze nkimara gucana telephone nimero yagatatu yarahamagaye kuko amasaha nari navuganye na Bruce yari yarenze ngirango ni babandi bakomeje kumpamagara. Sinayifata.
Kumbi iyo nimero yari impamagaye yari iya Bruce gusa uwo munsi sinamenye ko ariwe naje kubimenya nyuma. Uwo munsi nahise ndyama ntariye, sinongeye gusubira muri salon, kugeza ubwo ba Alain batashye. Ariko nimero ya Bruce yakomeje guhamagara nkumva nayitaba ariko birananira mpitamo kubyihorera ndaryama.
Bukeye bwaho, nabyutse nsanga papa na mama ndetse na mukuru wanjye Aline bandakariye cyane. Narabasuhuje nikirizwa na murumuna wanjye, abandi baranyihorera. Nanjye ubwo nirinze kubabaza impamvu batanyikirije, njya kumeza kuko icyayi cyari giteguye njye . nafashe ifunguro rya mu gitondo maze nsubira mucyumba mfata bag yanjye kugira ngo njye ku ishuri.
Ngiye gusohoka ngo njyende mama yahise angarura, ambwira ko uyu munsi nahantu ndibujye. Na papa nawe arabishimangira kuko nari nabarakaje cyane. Mama ahita ambwira ati “Ibyo waraye ukoze urabizi, ndabivuga nashidikanya ko waruzi ikizanye Alain na se hano. Sinzi impamvu wabirengagije ukajya kwifungirana mu cyumba. Ese ubundi umusore numvise witiranyije na Alain witwa Bruce ni uwahe? Cyangwa warenze kubyo twakubwiye utangiye kujya mu nkundo n’abandi basore?”
Mama akimara kumbaza atyo naramwubashye ndamusubiza “Mama uwo Bruce mwumvise ntabwo dukundana, ikindi kandi ndamutse nkundana nawe ni amahitamo yanjye. Nonese muzanshyingira umuntu ntakunda ngo n’uko I wabo ari abakire. Ese mama n’ukuberiki mwumva ko mwakomeza kumpatira Alain kandi ntamukunda? Njye ntabundi butunzi nkeneye, kandi ntago nzashakwa n’umuhungu munshakiye atariyo mahitamo yanjye.”
Papa yumvise mbwiye mama gutyo yahise yongera uburakari mpita mbibona. “Cari ibyo uvuze wabisubiramo? Ariko abana biki gihe sinzi impamvu mutacyubaha, turi ababyeyi bawe ubimenye nitwe tuzi ibyiza twaguhitiramo. Ikindi kandi ku myanzuro twafashe ntacyo uzahinduramo. Uzi ni kindi, ubukwe bwawe turabushyira hafi aha buriya wabona hari izindi nsoresore zitangiye kukoshya.”
Papa akimara kumbwira gutyo nahise nsubira mu cyumba cyanjye n’agahinda kenshi, ntanjyira kurira hashira umwanya munini nabyo numva ntacyo biri kumfasha. Ahubwo ndapfukama ntangira gusenga, ntangira kuririmba zimwe mu ndirimbo zijya simfasha. Ibyo kurira narabiretse ahubwo nibukako hejuru ya byose hari Imana ntangira kuganira nayo.
Hashize umwanya nongeye kwiyibagiza ibyo papa na mama bambwiye, mfata akanya ndaryama ndaruhuka. Mama yabonye butangiye kwira ntarasohoka mu cyumba we n’abavandimwe banjye batangira kugira ubwoba ko nshobora kuba niyahuye. Baraje bamara nkisaha bakomanga ndabihorera, gusa papa yari yihagazeho yumva ko ntacyo bimubwiye.
Noneho burira papa abona ntibisanzwe numva abwiye mama ngo agiye gushaka umuntu wica urugi rwicyumba cyanjye, ngo barebe ko ntacyo nabaye. Mbyumvise nafashe umwanzuro wo gusohaka kuko numvaga ntashaka ko banyicira urugi rwicyumba.
Nsohotse babanza kumbaza niba ntakibazo mfite mbabwira ko ntacyo, wabonaga ko uburakari bari bamfitiye bwagabanutse. Mama yanyingingiye kurya, papa nawe aba abwiye umukozi ngo anzanire juice. Ndeba ukuntu banyitaye ho numva nabaseka cyane.
Najye narabaretse barakomeza baranyinginga, nkomeza kwigira umutesi nkababwira ko ntabyo nshaka kandi narinshonje bitavugwa. Bakomeje kunyinginga bambaza icyo nshaka kugira ngo basi ndye, mbasaba ko ibyubukwe baba babiretse. Papa na mama bahise bambwira ngo ndye ntakibazo tuzabiganiraho ngo impamvu bandakariye nari nabakojeje isoni.
Nahise nemera kurya, atari kubw’amagambo bambwiye ahubwo nuko nari nshonje ariko mbereka ko amagambo bambwiye ariyo atumye nemera kurya. Narabiriye koko, yewe na juice banzaniye ndayinywa. Mbona barishimye woshye ari umwana wimyaka itatu bahatiraga kurya.
Twicaye muri salon batangira kuzana ikiganiro cya Alain, numva barimo bamushimagiza icyo batari bazi nuko nabarushaga kumenya imyitwarire ye itari myiza habe nagato. Narabaretse rwose barvuga, batangira no kuvuga kuri fiancé wa mukuru wanjye, ariko mukuru wanjye akababwira ko ntagahunda yo gupanga ubukwe bafite vuba.
Hashize umwaya nimero nanze kwitaba yarongeye irahamagara maze mva muri salon njya kuyitabira mucyumba. Narayitabye noneho byanyabyo numva ni Bruce ibyishimo birantaha, numva ndanezerewe cyane.
Bruce yahise ambwira ati “Carine sibanga narinkukumbuye pe, ejo sinzi impamvu utamfashe ariko numvaga nshaka kuvugana nawe. Ese basi wowe wigeze wifuza kuba wavugana nanjye? Mbabarira unsubize pe.”
Ngiye kumusubiza natunguwe no kubona mama ampagaze iruhande, mpita………………
Loading…
ni ahejo muri Episode 5 mbakomereza uko byaje kugenda.
Gusa niba wumva iyi nkuru ari nziza kora Share n’izindi nshuti zawe zibashe kuyibona
Murakoze!


text:
Papa Francis yatanze ubutumwa mu mujyi wa Vatican avuga ko Imana Data wa twese ihora ireberera abana bayo ikunda cyane. Akomeza avuga ko ntakintu cyahagarika urukundo rw’Imana, yaba ibicumuro byacu cyangwa ibikorwa bitayihesha agaciro.
Papa Francis yagize ati”Imana ibitayeho n’ubwo mwe mutayishakisha. Imana irabakunda, n’ubwo mwe mwayibagirwa. Imana ibabonamo ubwiza budasanzwe, n’ubwo mwe mwa kumva ko ibyo mukora ntacyo bimaze”
Nyiributungane yakomoje avuga ku magambo ya mbere abiri ya ”Data wa twese”, avuga k’urukundo rw’umuntu rwa buri muntu rugaragarira mu bushake bw’Imana.
Yasobanuye ko Bishobora kubaho ko tujya kure y’Imana, nkuko umwana w’ikirara yabigenje cyangwa se tukamva turi twenyine ibyo bigatuma twumva twarakuweho amaboko mu isi, cyangwa se tugacumura twarangiza tugatwarwa n’ibicumuro byacu. Muri ibyo bihe byose, umuntu ashobora gutangira asenga avuga ijambo ngo “Data” cyangwa se hakaba uvuga ngo “Papa” cyangwa se “Abba”.
“Mufite Data ubakunda” mujye muhamagara Imana muti Data, maze Imana izabasubiza. Nusubiza Imana uvuga uti”Ariko Data, nakoze ibi…” Imana izagusubiza iti “Sinigeze nkukuraho amaso. Nabonye buri kimwe ,ariko nahoraga ndi kumwe nawe igihe cyose, izere urukundo rwanjye nkufitiye.”
Papa Francis yasobanuye ko kwita Imana “Data,” ari ukuba ufite Yesu akaba ari mu mutima wawe.
Papa yagarutse avuga ku ijambo “Abba” ko ryakoreshejwe ubugira kabiri mu rwandiko Mutagatifu Paul yandikiye abagalatiya. Yongera asubiramo amagambo akoreshwa n’abana bo mu Butaliyani bakoresha, “Papa” na “Babbo” akaba ari kimwe no kuvuga “Daddy” mu rurimi rw’icyongereza. Ayo magambo yose tukaba tuyasanga mu ijambo “Abba”.
Dukomeza tuvuga “Data wa twese”, ariko hamwe n’umutima wacu turasabwa kuvuga ngo “Papa,” ibyo bikaba byagaragaza ko umubano dufitanye n’Imana ari kimwe nuwo umwana agirana na se, avuga ati”Papa, Babbo,”
Ayo magambo agaragaza urukundo, kandi atwerekeza neza mu kumva ko natwe turi abana. Papa Francis yakomeje avuga ati” bavandimwe, gusenga neza n’uko tugomba kuba dufite umutima nk’uwumwana uri mu maboka ya se. ”


text:
Rusizi Entertainment n’ itsinda rikora ibijyanye n’imyidagaduro mu ntara y’uburengerazuba ririmo ibyiciro bitandukanye: Abamurika imideli, ababyina kinyarwanda, ababyina bigezweho,Abahanzi b’indirimbo, abakina Sinema, yashinzwe muri 2018 ibarizwamo abagera kuri 40, abakobwa 19 n’abahungu 21.
Iyi Rusizi Entertainment n’umuryango w’urubyiruko ufunguye ufite intego yo guteza imbere abanyempano batandukanye baba mu karere k’Ikinyaga(Rusizi, Nyamasheke, Karongi) bizera ko nyuma yo gukora cyane babifashijwemo n’Imana ibyo bahirimbanira bizabyara amatunda. Aba banyempano bibumbiye muri Rusizi Entertainment ntibaheranwa n’amagambo bategura ibikorwa bifitiye akamaro umuryango Nyarwanda nkaho bateguye igitaramo cyagenze neza maze bakishyurira abatishoboye ubwisungane mu kwivuza bakaba banafasha bamwe mubatishoboye kubashakira isakaro, kubagurira isukari, isabune ibi bikorwa buri wa Gatandatu w’Umuganda wa buri kwezi.
Ku bijyanye no kumurika imideli aba bo muri Rusizi Entertainment bari no guhatana muri KIVU AWARDS 2019 nkabanyamideli bahize abandi(Best Models of the year) bahamya ko benshi batarasobanukirwa ibyo bakora
“Byaratugoye cyane kuko kugeza n’ubu hari abatarabyumva neza ibintu bijyanye no kumurika imideli, bidusaba imbaraga nyinshi hari abatubona nk’abibone nyamara siko biri aka n’akazi gatunga ugakora neza”
Inzira yo kwagura ibyo bakora biracyagoranye kuko birya bakimara ku bijyanye n’imyambaro bamurika kuko n’abacuruzi cyangwa abadoda imyambaro batarasobanukirwa umumaro wo gukorana nabo ku bwinshi gusa bizera ko uko iminsi izagenda yicuma bizatungana ibyo kwishyura amaduka abambika bikagenda nka nyomberi.
Mu magambo y’ukuriye Rusizi Entertainment ahamya ko ababyeyi bamwe na bamwe ku bijyanye no kumurika imideli batumvaga ibyo aribyo ndetse bakumva ko abana babo bashaka kuba ibirara
“Ababyeyi byabanje kugorana bavugako abana tugiye kubagira ibirara gusa kubera ubuyobozi budushyigikiye bagerageza kubaganiriza n’ubwo bamwe batarabyumva neza gusa benshi bamaze kubona inyungu yabyo kandi bari kudushyigikira n’abandi bizaza vuba bidatinze”
Burya gutera imbere kw’ikintu runaka bisaba ubushobozi, umuyobozi wa Rusizi Entertainment avuga ko kubera uko yirya akimara bitoroshye haramutse habaye abamwunganira amata yabyara amavuta
“imbogamizi yambere nuko ibyo byose mbikora nta muterankunga nta Bujyabanama (management) mfite byose ninjye ubikora ndayobora ngakora n’bindi byose ibintu bimbera nk’umutwaro gusa nkahatana kubera intego mfite na Rusizi Entertainment muri rusange”
Rusizi Entertainment bizera impano zabo bagasaba abafite aho bahuriye n’ibikorwa by’imyidagaduro kubatera ingabo mu bitugu bagahamya ko uwabashoramo imali atahomba kuko ari abanyempano.
Twabibutsa ko Rusizi Entertainment bari mubahatanira ibihembo muri KIVU AWARDS2019.


text:
Kuva mu kwezi kwa gatatu 2020, ubwo mu Rwanda hagaragaraga icyorezo cya Koronavirusi, ubukungu mu ngo bwarahungabanye. Iryo hungabana ry’ubukungu ryatumye bamwe mu bagore bagira imvune batewe n’imirimo yo mu rugo yiyongereye
Hamwe ababafashaga mu kazi ko mu rugo barirukanwe, imirimo bakoraga iharirwa abagore mu rwego rwo kugabanya amafaranga urugo rwasohoraga. Aho batabirukanye nabo imirimo hafi ya yose ikorwa n’abagore mu rwego rwo kurushaho kwita ku muryango kuko usanga amasaha menshi abawugize benshi baba bari mu rugo.
Ahenshi n’ubwo n’ubundi umugore yakoraga imirimo myinshi yo mu rugo, ariko abakozi bo mu rugo babafashaga kuyikora bityo imvune ikagabanuka. Kubera Koronavirusi ahenshi akazi gakorerwa mu rugo bityo akazi ko mu rugo kakiyongera.
Mukamugemana wajyaga akora akazi ko kurera abana be kuko nta kandi kazi yari afite, yahisemo kuzajya ajya gukora ubuyede kuko umugabo we akazi yakoraga kari kamaze guhagarara, bituma buri wese agomba gukora nka nyakabyizi ngo haboneke ibitunga urugo. Ibi byatumye nyuma yo gukora ubuyede, aza agateka akita ku bana, agakora n’indi mirimo yose yo mu rugo.
Agira ati “ubu ikiyongereye ku mirimo nakoraga ni ukujya gukora akazi kavunanye k’ubuyede. Ntaha saa kumi n’ebyiri z’umugoroba ngatangira guteka, nkita ku bana nkanatunganya ibindi by’ingenzi hanyuma mu gitondo saa kumi n’ebyiri nanone nkaba ngiye gushakisha akandi kazi. Mbese nduhuka iyo ndyamye gusa”.
Uretse uyu, undi witwa Uwineza Ancille wo mu karere ka Musanze, mu murenge wa Muhoza; avuga ko amahitamo bafite ari ukugabanya ibituma amafaranga asohoka mu rugo kuko no kuyinjiza bisigaye bigoye.
Ati “nk’ubu twari dufite abakozi babiri mu rugo, umwe twaramwirukanye dusigarana umwe. Hari n’uwari ufite umwe byabaye ngombwa kumwirukana. Ubwo imirimo yose badufashaga turagerageza tugashaka umwanya wo kuyikora kandi umugabo ntumubaze ibyo gufatanya”.
Kuwa 21/7/2020, ubwo Minisitiri w’intebe yagezaga ikiganiro ku nteko ishinga amategeko imitwe yombi, ibikorwa bya guverinoma byerekeye ingamba zo guhangana n’icyorezo cya COVID 19; bamwe mu badepite bagaragaje ko hari abagore gahunda zo kwirinda icyi cyorezo cyane cyane Guma mu rugo, zatumye bahohoterwa.
N’ubwo Minisitiri w’Intebe yavuze ko nta bushakashatsi bwakozwe bubyerekana, ariko yasabye ko abagabo bajya bubaha abagore babo bakanabafasha imirimo ntihagire uvunisha undi.
Bamwe mu bagabo ntibaha agaciro imvune z’umugore
Abagore cyane cyane abo mu bice by’imigi; bavuga ko n’ubundi bavunikaga ugereranyije na bagenzi babo b’abagabo. Igitangaje ngo ni uko iyi mirimo abagore bakora, imyinshi ngo idahabwa agaciro n’abagabo.
Mukamunana Gabudiyoza wo mu karere ka Gasabo, umurenge wa Kimironko, avuga ko koko iyi mirimo kuba yariyongereye ari mu nyungu z’urugo, gusa ngo ntihabwa agaciro n’abagabo kuko babaye bayiha agaciro bafatanya.
Agira ati “ubundi kuva mu gitondo kugera mu masaha ya saa tanu z’ijo, umugore aba atararuhuka na gato. Ashyashyanira abana, umugabo ndetse n’abari murugo muri rusange. Ubu rero byariyongereye kuko nkatwe aha twagiraga abakozi babiri ariko ubu dusigaranye umwe. Imirimo yose badufashaga ubu ni njye wayisigaranye kandi n’akandi kazi katavuyeho”.
N’ubwo nta bushakashatsi bubigaragaza, ariko Minisiteri y’Uburinganire n’iterambere ry’umuryanga iherutse gukangurira abanyarwanda muri ibi bihe bya Koronavirusi, kutagira abavunisha abandi; ibyo iyi minisiteri ifata nk’ihohoterwa rikorerwa mu muryango.
Musonera Sosthene


text:
“Babwire ko nshaka ko ‘Biyemeza’”. Icyifuzo cy’Imana kuri buri mukristo muri 2021
Yanditswe na: Ubwanditsi2021-01-07 20:46:07
Hari isezerano wasezeranyijwe n’Imana utegereje ko risohora?, ahari se wumvaga waragombaga gusubizwa umwaka ushize wa 2020?. Ese utangiye 2021 winginga Imana ngo igusohoreze ibyo yakugambiriyeho no kugirirwa neza nayo?, hari kimwe usabwa gukora, ni ukwiyemeza. Usabwa ‘kwiyemeza’ iki?
Umushumba w’itorero Zion Temple ku isi, Intumwa Dr Paul Gitwaza yatangaje ko ubwo yari mu bihe byo kwihererana n’Imana ayibaza ibijyanye n’umwaka mushya 2021, yamubwiye ko yiteguye gusohoza amasezerano yose yasezeranyje ubwoko bwayo. Icyakora Imana yamubwiye ko abantu bayo bakikijwe n’ibibarangaza byinshi, ikabasaba ko biyemeza muri 2021, bakabona ubwiza bwayo.
Uyu mushumba hamwe n’umufasha we batangiye bifuriza abantu kuzagira umwaka mwiza wa 2021. Ashima Imana kubw’abakristo ndetse n’umurimo yabashoboje gukora umwaka ushize wa 2020 dore ko ngo n’ibyabahize bitabuze ariko Imana ikabarokora. Gitwaza yatangiye agira ati”
Shalom!, Jyewe n’Umufasha wanjye tubifurije Umwaka Muhire wa 2021.
Ndagira ngo nshime Imana ku bwawe, kubw’ikintu cyose Imana yakoze mu buzima bwawe muri uyu mwaka wose. Icyubahiro cyose kibe icy’Imana. Jyewe nawe, tuzi neza ko twagize urugendo rurerure rwari rwuzuye byombi imigisha ndetse n’ibiduhiga.
Ndi mu gusenga no mu mwanya wo kwiyumvira ku ijambo ry’Imana nshaka kumenya ibitekerezo by’Imana ku bw’uyu mwaka, naribajije nti: ni iki Imana idufitiye kubwa 2021?
Numva Ijwi ryayo rituje rirambwira riti: “ Mwana wanjye, ni byinshi mfitiye ubwoko bwanjye. Ndi umwizerwa mu byo nasezeranije. Erega nzi ibyo nibwira nzabagirira! Ni amahoro si bibi, kugira ngo mbareme umutima w’ibyo muzabona hanyuma. (Yeremiya 29:11).
Ariko ubwoko bwanjye ntabwo ari inyangamugayo ndetse n’abizerwa kuri jye. Bari mu bibarangaza byinshi. Babwire ko nshaka ko “Biyemeza”.
Bavandimwe bene data, Bibiliya itubwira ku kwiyemeza. Kenshi, kwiyemeza k’ubwoko bw’Imana kwarageragezwaga iyo bahuraga n’ingorane ndetse n’abanzi.
Hari abananiwe guhagarara mu ndahiro yabo n’Imana, mu myizerere yabo, ku ntego zabo, indangagaciro zabo, intumbero yabo n’ibindi, bituma babura imigisha yabo.
Uyu munsi ku iriba ryo guhemburwa, Mwuka Wera araza kudufasha kuvugurura ibyo twiyemeje; hanyuma Imana irekure imigisha yayo. Ni yo mpamvu izina ry’uyu mwaka ari “Iriba ryo Kwiyemeza”.
Ndagushishikariza kwiyemeza mu bintu 4 by’ingenzi muri uyu mwaka w’i 2021:
2.Iyemeze kubaka igicaniro cyo Kuramya no Guhimbaza mu buzima bwawe
3.Iyemeze kubwira abantu Yesu
4.Iyemeze gusenga no kwingingira abandi
Dr Intumwa Paul Gitwaza yasoje ubutumwa bwe asaba abantu gushyira mu bikorwa icyo Imana ibasaba niba koko bashaka kugirirwa neza nayo muri uyu mwaka. Byashimangiwe no kwatura mu buryo bw’isengesho ibyo yise ‘kwamamaza ki otantike’ (Kwatura mu kuri).


text:
Dufatanye gusengera aba Thai bo muri Thailand
Yanditswe na: Ubwanditsi
2020-03-12 09:59:04
Mu rwego rwo kwifatanya n’abantu benshi batuye mu bihugu bitandukanye ku isi mu gusengera amoko ataragerwaho n’ubutumwa bwiza, tugiye gusengera abitwa Thai bo mu gihugu cya Thailand.
Igihugu cya Thailand gifite abaturage 18.213.000 ururimi ruhurirwaho na benshi rwitwa Thai, ibijyanye n’iyobokamana, Buddhism niyo ifite abayoboke benshi ku kigero cya 98.10% mu gihe Abakristu ari 0.40%
Ubuzima babayemo:
Abenshi mu bwoko bwa thai ni abahinzi ibihingwa bibandaho ni umuceri, amasaka n’ibisheke,ibindi bihingwa ni imbuto, ikindi kandi borora inka ndetse n’amafi.
Icyakora mu buhinzi bwabo bahura n’ikibazo kibakomerera cyo kugira amazi macye.
Abantu benshi baba mu giturage aho begereye imirima yabo bityo bikabafasha kuyitaho uko bikwiriye. Mu bijyanye n’imiyoborere abayobozi nibo bihitiramo cyangwa se batora ukwiye kubayobora
Ibyo bizera
Abarenga kimwe cya kabiri cy’abantu bo mu bwoko bwa Thai ni abayoboke b’idini yitw Buddhism muri macye ni ukuvuga ko bakurikira inyigisho zabo zivuga kuri Buddha aho baba bashaka kwirinda imibabaro ndetse bagashaka gutegura ejo habo hazaza bahereye uyu munsi.
Kuva na kera kose abantu bo mu bwoko bwitwa Thai bgishijwe kuramya imyuka n’iibindi bintu bigaragara kandi bifatika nk’aho aribyo bibaha amahoro n’imigisha.
Ibyo bakeneye:
Aba bantu bakeneye imirire ivuguruye, ibikorwa remezo bivuguruye kandi bijyanye n’ikinyejana turimo, uburezi buvuguruye kandi bushingiye ku ikoranabuhanga . kubwirwa ijambo ry’Imana riboneka muri Bibiliya ndetse n’inkuru nziza ya Yesu Kristo.
Ibyifuzo byo gusengera:
Gusengera aba Thai kugirango bagerweho n’ibyanditswe byera
Gusengera abamaze kumenya Kristo bagashira ubwoba bwo kumuhamya
Gusaba Imana ikohereza abamisiyoneri mu gihugu cya Thailand.
Source: Joshua project.net


text:
Muraho, uyu munsi reka tuvuge ku kuntu wagira imisatsi miremire ya naturel. Waba ufite imisatsi wateretse yarangiza yagera ahantu ikarekera gukura cyangwa se ikanacika kurusha uko yari imeze. Uyu munsi video tugiye kureba ni uyu mu maman witwa Whitney uzwi nka naptural85 kuri youtube. Azwiho kuba afite imisatsi myinshi pee, yarayiteretse arayikata arongera arayitereka. Atangira avugako kubera ibintu amaze imyaka akora, yumva yagira abandi bantu inama nziza ku kuntu bakuza imisatsi yabo.
Kumesa mu mutwe
Atangira avugako ikintu cya mbere cya ngombwa cyane ari ukumesa mu mutwe. Kuberako ku mutwe ariho umusatsi ukura uturuka ni ingenzi cyane ko haba hatari imyanda. Kutamesa mu mutwe bishobora gutuma imyenge imisatsi ikuriramo ifungana bityo umusatsi wawe ntukure neza. Bishobora no kugutera imvuvu cyangwa alopecia. Avugako inama agira abantu ari ukumesa mu mutwe basi buri byumweru bibiri, bitatu wakabije ariko nabwo ntubigire akamenyero. Ubaye ufite ibisuko wamara ukwezi ariko ntukurenze, nabwo kandi ukajya uhanagura ku mutwe rimwe na rimwe mu gihe ugisutse. We kugiiti cye amaze imyaka 3 amesamo buri cyumweru akenshi. Icyangombwa kurusha ibindi nuko ukora gahunda yukuntu uzajya umesamo bijyanye numwanya ubona uko ungana.
Gusiga imisatsi amavuta yoroshya
Avugako kuberako imisatsi ya naturel iba yumye mu busanzwe kandi kuko iba yikaraga ntango amavuta ava ku mutwe amanuka ngo agere ku misatsi yose. Bityo imisatsi yo ku misozo irakomera bigatuma gucika kwayo byoroha. Niyo mpamvu uba ugomba gusiga imisatsi yawe amavuta ayoroshya. Si amavuta gusa ahubwo biba byiza iyo ubanje gushyiramo ikintu nkamazi cyangwa aloe vera juice, ikintu cyinjira mu misatsi. Ubundi washyiraho amavuta, agatuma irushaho koroha. Avugako ari byiza kubikora kenshi cyane ku buryo imisatsi yawe idakomera ngo yume. Si ngombwa kurindiirako imera nabi kugirango ubone noneho kuyitaho, kuyitaho igihe cyose nibyo biyirinda gucika.
Gukata imisatsi
Iki ni ikintu abantu bashaka ko imisatsi yabo ikura batumva, uribaza uti ndashaka ko ikura none nawe uri kumbwira ngo nyikate? Ntango ari ugukata myinshi, ni ugukata nka cm imwe. Ikintu bifasha nuko bikuraho imisatsi yo hasi yapfuye ibyo bita split ends. IMpamvu ziba zikeneye gukwatwa ni uko iyo utadukase turakomeza tugaca imisatsi yawe. Niba wafata umusatsi wawe ukawitegereza ku misozo ukabona watangiye kutandukana mo kabiri, ibyo nibyo biba ari bibi. Buri uko usokoje umusatsi wawe urakomeza ugatundakuna ubundi ugacika. Gukata umusatsi mucye ku misozo bituma izo split ends zivaho ubundi ntizikomeze guca umusatsi wawe.
We kuko amenyereye imisatsi ye abasha kumva igihe ikeneye gukatwa ariko yenda ku muntu utabimenyereye watangira ukata nka rimwe buri mwaka. Si byiza gukata nka kane mu mwaka, mu byukuri ni kenshi cyane ntibyatuma imisatsi yawe ikura. Niba buri nyuma yamezi atatu ubona imisatsi yawe yagaruye split ends, hari ikindi kibazo. Bishobora kuba aruko udashyiramo amavuta meza cyangwa nta vitamin.
Gukora style zoroheje
Avugako style zifashe cyane zigezweho abizi, ariko ntango zifasha imisatsi gukura. Ikintu cyose ushyira mu misatsi gikuruye cyane yaba chignon (ponytail) cyangwa ibisuko biba biri gutera stress imizi y’imisatsi yawe. Iyo bagusutse ibisuko bakabikanyaga cyane nta kintu bigufasha, urababara kandi nimisatsi yawe rimwe na rimwe ikavamo cyane cyane imbere hahandi haza utuntu twumweru. Usibye no kuba birangira bidasa neza (cyeretse witabaje tiro π ) nimba ushaka gutereka imisatsi yawe, style zidakweze nizo zizagufasha. Ikindi kintu avuga ni uko atari byiza gukuramo style imwe ikanyaze ugahita ushyiramo iyindi, nimba warufitemo chignon ifashe cyane nuyikuramo ureke imisatsi yawe iruhuke, isubire uko imenyereye kumera.
Ese imisatsi yawe iracika cyangwa ivamo?
Gusokoza witonze
Bimwe mu bintu bica imisatsi ni ugusokoza imisatsi huti huti ukayica. Ku bantu bafite imisatsi ya naturel avugako biba byiza gusokoza imisatsi mu duce duto, agakoresha igisokozo cyamenyo manini ubundi agahera ku misozo azamuka gacye gacye agana ku mutwe. Avugako ikindi gisokozo akunda kimukorera neza ari Felicia leatherwood brush, ubaye ushaka kukigerageza wagikura hano. Ariko niyo waba uri gukoresha igisokozo gikora neza cyane, kwitonda biba bikiri ngombwa. Ntugasokoze imisatsi yawe urakaye, ushonje cyangwa uri kwihuta. Ushaka inkuru irambuye ku gusokoza neza ku buryo udaca imisatsi soma hano.
Protective style (style zirinda imisatsi yawe)
Izi harimo ibisuko, up-do zitandukanye, chignon zifunze neza. Ibi bifasha imisatsi kuruhuka, ntango uba uguma uyikoramo, ntuba uguma uyicokoza uyisokoza kandi nawe biguha amahoro. Avugako protective style ari ukuntu iyo style iba yashywizemo, nimba ari ibisuko byasutswe neza bidakanyanzwe. Ariko ntiberekera aho, ntiwahita uyihorera amezi atatu utongeye kuyireba. Uba ugomba kuyimesamo, ugakomeza ukayisiga amavuta mbese kuba imisatsi yawe iri muri protective style ntibivuzeko urekera kuyitaho.
Dore uburyo 15wafunga ibisuko byawe bugezweho
Kurambura imisatsi
Avugako ku giti cye yabonye iyo imisatsi ye ayirambuye bimufasha kuyikuza. Ati nimba imisatsi yawe isobana cyane kuyirambura byagufasha. Kurambura avuga ntango ari ukuyigira nkaho idefrije, ntango ari ugukoresha flat iron. Ahubwo ari kuvugako style nka twistout ugereranyije na wash n go ziba zirambuye imisatsi. Avugako wash n go zituma imisatsi ye isobana, ikamugora kuyisokoza bikarangira ayikata kenshi kurusha ubusanzwe. Wash n go kandi zinatuma utabasha gushyiramo amavuta ngo agere ku misatsi yose nkuko byagenda na twist out. Ntavugango wash n go abantu baziveho burundu, avugako we atakizikora kenshi nka mbere.
Guhitamo amavuta yo mu misatsi.
Aduha urugero ati tuvugeko ufite abantu babiri bagusokoreza imisatsi. Umwe akumesera mu mutwe akawusokoza neza yitonze akagushyiriramo vitamin, mbese akita ku musatsi wawe. Undi we akaba agusokoreza ufite nka photo shoot cyangwa ubukwe, we ntiyitaye ku kuntu imisatsi yawe yitaweho yapfa yakira we icyo ashaka ni uko style bamubwiye ayibona ku misatsi yawe. Ni kimwe namavuta, hari amavuta yita ku musatsi yawe akawugaburira igakura hari nandi ayica ariko igasa neza. Rero niyo mpamvu ugomba guhitamo amavuta meza. Nimba waragerageje ibintu byose ukaba ubona ntacyo bitanga, yenda ni amavuta ukoresha.
Ese amavuta ya Cantu ni meza koko?
Kunywa amazi ukanagabanya isukari
Simbeshye iki cyo cyantangaje. Amazi ni meza ku buzima, afasha umubiri gukora neza, rero iyo unyweye menshi afasha nimisatsi yawe gukura. Kunywa isukari nyinshi bishobora gutuma imisatsi yawe ivamo. Ukuntu bigenda ni uko isukari ituma umubiri ukora glucose, noneho kugirango glucose itakubamo nyinshi umubiri ugakora insulin ngo birwane. Insulin nayo igatuma havuka hormone yitwa DHT ariyo ituma imisatsi ivamo. Rero kuntanywa amazi no kunywa isukari nyinshi niyo yaba ari natural sugar bishobora gutuma imisatsi yawe icika, idakura cyangwa ikanavamo. Yewe ngo ninzoga unyweye nyinshi bishobora gutuma imisatsi idakura, kuko inzoga zituma uba dehydrated ubundi imisatsi yawe ntibe yabona amazi.
Gukora sport
Sport ni nziza muri rusange, zifasha umubiri kumera neza zikanaruhura mu mutwe. Sports zinafasha imisatsi gukura, avugako gukora massage y’umutwe bifasha imisatsi gukura kuberako bituma amaraso ahajya akagaburira follicles zigakora imisatsi. Na sport rero ngo zituma amaraso atembera mu mubiri wose no ku mutwe bikahagera bityo imisatsi igakura. Sport ituma ugira inyota ukanywa amazi, iruhura stress kandi stress ibuza umuntu gusa neza.
Ngayo nguko, ese mu bintu uyu mu maman yatubwiye ni ibihe wumva aribyo nibihe wumva bitagira ikintu na kimwe bikumarira? Njye icyo nemeye ni uko amavuta yo mu mutwe ari ingenzi ko aba ari meza, ibyamazi nisukari byo sinzi ariko nzagerageza ndebe. Mumbwire uko mubyumva namwe muri comments. Nizereko hari icyo mukuyemo muri iyi nkuru. Nimba hari inshuti uzi iyi nkuru yafasha, muyibasangize nabo.
Murakoze gusoma, mugire umunsi mwiza ndetse na weekend nziza :-).


text:
Igitekerezo: Umunyarwandakazi uri mu irushanwa yambaye ikariso nk’abandi byakwangiza iki ku muco?
Ni kenshi hirya no hino hagenda humvikana impaka zishingiye ku kuntu Abanyarwandakazi bagaragara mu ruhando mpuzamahanga cyane cyane mu bijyanye n’imyidagaduro, bamwe bati bambare bikwize, abandi bati bisanishe n’abandi, abandi bati bagomba kujyana n’igihe….Ibi bikunda kugarukwaho ku gikorwa cyabaye, bashima abandi banenga.
Izi ni impaka zagiye zigarukwaho kenshi mu bihe bitandukanye, yaba ba Nyampinga batandukanye bagiye bagaragara baserukiye u Rwanda, yaba abakinnyi mu mikino itandukanye cyane cyane abakobwa, aho bamwe bagaragaza ko bambara bakurikije umuco nyarwanda, abandi bati Abanyarwanda basigaye inyuma ntibisanisha n’igihe,… Ariko aha bintera kwibaza ngo ubundi imyambaro yo mu myidagaduro ijyanye n’umuco nyarwanda twayita ko ari iyihe?
Irushanwa mpuzamahanga ry’umukino w’amaboko ukinirwa ku mucanga (Beach Volleyball) waberaga mu Rwanda wongeye gukurura izi mpaka, aho Abanyarwandakazi bagaragaye bambaye imyenda miremire, nyamara bagenzi babo bakinanaga bo bambaye amakariso n’utwenda dufashe amabere. Bamwe bati Abanyarwandakazi bari bambaye neza bakurikije umuco, abandi bati ntakigenda cyabo ntabwo ibyo bari bambaye bijyanye n’umukino bakinaga n’aho bakiniraga,…Ariko njyewe bintera kwibaza koko n’iyo bahitamo kwambara ikariso n’utuntu dufashe amabere umuco bari kuba bishe, cyane ko turi mu bihe by’ubushyuhe ahubwo byabafasha gukina neza bisanzuye.
Ubundi iyo abantu bavuga kwica umuco, bintera kwibaza aho bahera kuko kera kose mu muco nyarwanda umuntu yatangiraga kwambara afite imyaka 10, ni bwo yatangiraga kwambara imyambaro ikagenda itandukana bitewe n’ikigero umuntu agezemo. Imyambaro yari ikozwe mu biti ndetse n’impu z’inyamaswa. Abangavu bambaraga inshabure ndetse n’imyambaro bitaga indengera, abagore bo bakambara inkanda n’ibicirane, ariko iyi myambaro wabonaga ari iyo guhisha ubwambure gusa kuko ibice binini by’umubiri byasigaraga bigaragara. Aha bintera kwibaza aho byaba bitandukaniye n’uwaba yambaye ikariso agahisha ubwambure n’amabere ubundi agakina yisanzuye.
Iyi myambaro kandi si mu Rwanda ikunda kugarukwaho gusa, kuko hari n’abandi bantu bakunda kubijyaho impaka bibaza impamvu umukobwa yajya gukina igice cye kinini kitambaye. Abenshi biterwa n’umuco cyangwa n’idini baherereyemo. Ariko ku bwanjye mbona bitewe n’impamvu yo kugira ngo umukinnyi yiyumve ko yisanzuye bimufasha gukina neza abohotse, kwambara iyo myenda ntacyo byaba bitwaye ndetse nta n’umuco aba yishe.
Mu Rwanda tugira amahirwe tugira ahantu hitwa ku mucanga abantu bajya kuruhukira cyane cyane mu bihe nk’ibi by’izuba, ariko buri wese iyo ari kwitegura kujya ku mucanga, ategura utwenda tworohereye cyane, akenshi duhisha ubwambure gusa n’amadarubindi y’izuba kugira ngo agere ku ntego ze, zo kuruhuka yota n’ako kazuba ko ku musenyi. Ibyo kandi byo tubyita ubusirimu. Kuki rero umukobwa we uri no mu irushanwa unakeneye ibihembo n’intsinzi yambaye ibimuha amahoro ngo atsinde byo tutabyita ubusirimu?
Sindi bushimangire kuri njyewe ngo kwambara imyenda minini ni byo byiza cyangwa kwambara ayo makariso ni byo byiza. Gusa ku bwanjye mbona icyo bahitamo kwambara bitewe n’ibyo bumva byabafasha kugera ku ntego zabo, nta muco nyarwanda baba bishe. Wenda byabanza gutonda bamwe kuko bitamenyerewe, ariko nyuma byamenyerwa.
Wowe ubyumva ute ? Tubwire hepfo mu mwanya wagenewe ibitekerezo
Ibitekerezo ( 22 )
ndibaza niba kuba abari bacu bavuye mumarushanwa ari uko bari bambaye ibijyanye n’umuco wacu? icyiza ni mubategure mu mikino kurusha uko mwaba mubavanga mumutwe mubumvisha ko kuka batsindwa ari uko batambaye amakariso.ikindi kandi duharanire kwigirira icyizere twebwe ubwacu tutagendeye kuby’abandi.
Ariko mwa Bantu mwe mujye mureka tugendere ku muco wacu, abambara ayo makariso mu bihugu byabo iyo bayambaye nta kibazo bitera abababona, ho biramenyerewe.
Na mwe niba mubibona, iyo umukobwa yambaye umwenda umufatiriye cyangwa yambaye impenure, abantu bose baramwitegereza cyane, yewe Abagabo n’Abasore bakabura amahoro mu mapantaro munsi y’umukandara, tekereza rero kugukinira imbere yambaye ikariso.
Mwa bantu mwe ibi bintu ntabwo bikwiye ku Banyarwandakazi, keretse iyo mikino nijya ibera kuri stade itarimo abafana.
kwiga ibabandi sibibi kd kubana nabontacyo bidutwaye reka nsubize uwavuze ngo ntitukemere bimwe ngo.teange ibindi
nimureke ibyiza byabo tubyigireho ariko ibibi byabo tubigumane
murwanda rwo hambere nibyo bashiki bacu bambaraga inshabure abigiye hejuru bagashyiraho inkanda nibyo rwose abato batabizi nibabyemere
arikose ubu umunyarwndakzi wambaye incabure muhuriye ahiherereye ubu yagukira wamugabo we?
tugenzure neza tubanze tumenye impamvu dushaka ko bashiki bacu bambara ubusa kukarubanda
kwiga ibabandi sibibi kd kubana nabontacyo bidutwaye reka nsubize uwavuze ngo ntitukemere bimwe ngo.teange ibindi
nimureke ibyiza byabo tubyigireho ariko ibibi byabo tubigumane
murwanda rwo hambere nibyo bashiki bacu bambaraga inshabure abigiye hejuru bagashyiraho inkanda nibyo rwose abato batabizi nibabyemere
arikose ubu umunyarwndakzi wambaye incabure muhuriye ahiherereye ubu yagukira wamugabo we?
tugenzure neza tubanze tumenye impamvu dushaka ko bashiki bacu bambara ubusa kukarubanda
Kwambara ubusa ryavuzwe bwa mbere umuntu amaze gucumura muri edeni,umugambi w’Imana waruko umuntu yambara akikwiza rero mbona umuco nyarwanda ari mwiza,ntabwo bikwiriye ko twambara ibidakwiye kuberako abandi babyambaye.Ndashimira cyane abāri bacu bahagarara k’umuco batojwe,nkanahwitura abagenda batatira umuco kubireka.Murakoze
rero byababyiza niyo mikino bajyiye bareka kuyitabira kuko nayo si umuco nyarwana! kwambara ibijyanye nicyo ujyiyegukora mbona ntakibazo kirimo ese kondeba harabavugango kurebera kubandisibyiza ububaranjyirango dusenye namazu tumazekubaka dusubire murinyakatsi ko arizo zumuconyarwanda kuki mwemera bimwe ibindi mukabireka kd byose atari ibyanyu
Byose ni mumutwe. Yaba iyo kariso yaba ayo makabutura ntagikurikije umuco kuko nk’uko wabivuze Youyou kera ibice binini by’umubiri byabaga biri hanze n’amabere twese twubaha.
Mujye mujya guhigana mutagaragara nk’abasigajwe inyuma n’amateka iyooo ngo muri mu muco.
Ikibazo nyamukuru ni ukutabimenyera, mwabikora kangahe bikaturangaza, kabiri kangahe tukamenyera n’amagambo agashira!
Bari bambaye ibitajyanye naho bari barimo gukinira.
Imyenda yo kwambara ku mucanga myiza irahari itari bikini ariko nanone itari itiriningi nkariya mapantalo namakabutura bambaye.
Ubutaha bazabikosore
Bari bambaye ibitajyanye naho bari barimo gukinira.
Imyenda yo kwambara ku mucanga myiza irahari itari bikini ariko nanone itari itiriningi nkariya mapantalo namakabutura bambaye.
Ubutaha bazabikosore
Ibihugu byinshi byateye imbere kubera guha agaciro umuco wabyo,rero kwiga ibyabandi bamaranye igihe basazanye,bizabatera icyaka kko ingendo yundi iravuna muhamane ibyanyu.
Usibye ko hari abashimishwa no kubona ubwambure bw’igitsinagore , ntabwo ari byiza rwose ninacyo gituma abahanzi bakunda kubakoresha mu Ndirimbo zabo bambaye ubusa Nyamara abakoresha babo bo bikwije kd ari igitsinagabo bakobwa b’i Rwanda ni mwikwize ibibero byanyu mwe kubyandarika ninabwo bizatera benshi amatsiko. Naho abakera ubatangaho urugero yibuke ko nta nimyenda yabagaho nubu rero ibuze twakawmbara uko tubonye ariko noneho irahari tuyambare none se nkubaze ubu ababyeyi bawe bagiye kugushikira uwo muzabana, ukabona bamukugejejeho mwijoro utanamuzi ubu wabyemera? Ko iyo kera uvuga ariko byagendaga? Ni musigeho umuco wacu ni mwiza
Ahubwo ababayobora wasanga aricyo kibazo kuko iyo bitabiriye amarushanwa ya beach volley ntibamenya ko ari umukino w’amaboko wo kumucanga kandi imyambaro wayo ari bikini, ikibabaje nuko banga kuyambara ariko bajya muri nightclub bakambara impenure itagira akenda k’imbere, bamwe mu bagore batwite bakambara udukanzu tugaragaza uko bateye, abandi bakambara twa kola tugaragaza ibice by’ibanga yabo, gusa igitera abanyarwandakazi kutambara amakariso iyo bitabire amarushanwa mpuzamahanga nuko abenshi baba baraciye imyeyo bagatinya ko yajya hanze iyo bakina, gusa hari n’ubuturage bubibereyemo kuko bamwe bavukiye mu cyaro bagatinya inkwenene ya benewabo, abasore n’abandi, ariko ntibibuza abakobwa bamwe b’abasirimu bigira koga muri za piscine, ku mucanga biyambariye bikini nta kibazo ; ahubwo ba Shaddyboo, Vanesa, n’abandi bahanzikazi bo basirimutse kera bafite umukoro wo kwigisha abakobwa baserukira u Rwanda muri beach volley, Miss Word Supranational et gusa abakinnyi ba beach-volley badusebeje haba mu mikinire yabo no mu myambarire 🤣🤣🤣 ubutaha bazisubireho


text:
Igihe nicyo kintu abantu bose bagira kingana, umunsi ni amasaha 24 icyo waba ukora cyose uko waba umeze kose. Akenshi twisanga dufite ibintu byinshi byo gukora mu gihe gito, tukibaza ese wabigenza gute ngo ukoreshe igihe cyawe neza?
- Kumenya ibintu ugomba gukora
Mbere yo gutangira, kumenya ibintu uri bukore biragufasha. Bikurinda kwirara ngo wumveko umwanya uhari kandi ntawo. Mu bintu byose ugomba gukora haba harimo ibyingenzi kurusha ibindi kubinyurao ukamenya buri kimwe nigihe uteganya ko cyagufata ngo gikorwe neza bigufasha iyo ugeze mu kubikora. Umurimo wabanje gutegurwa neza kuwukora ntibigorana kuko uba uzi icyo ubanza nicyo uri bukurikizeho.
- Gupanga umunsi wawe ijoro ribanza
Ubwo umaze kumenya ibintu ukenye gukora, ijoro ribanza byaba byiza wicaye ukabyadika ahantu. Mu gihe uri gupanga wibuke amasaha yo kurya nayo kuruhuka, ni ingarakamaro cyane. Iyo uraye upanze gahunda yumunsi ukurikiraho, ubyukana intego ntutinde mu bintu.
- Kubanza ibikomeye kurusha ibindi
Akenshi impamvu bitunanira kurangiza ibintu ku gihe nuko tubanza gukora ibitworoheye ibikomeye tukabyigiza inyuma. Amasaha ibyoroshye birangiye ukareba ukabona nubundi ibikomeye ntiwabirangiza ukaba ubyimuriye umunsi ukurikira. Cyangwa c bikba bidashoboka ko byakwimuka ubwo icyo gihe bikaba byagusaba kubiraraho. Ku rundi ruhande umuntu ahereye ku bikomeye bikarangira hakiri kare, wabona umwanya wo gukora nibyoroshe. Cyane cyane ko usanga ibyoroshye ari ibintu bihoraho tumenyereye bitadusaba gutecyereza cyane.
- Kumenya uburyo bwo kwipanga neza
Abantu benshi nubwo bumva ngo kwipanga hari igihe batamenya uburyo bwo kubikora. Hari ubukunzwe cyane bwo gupanga ibintu bitewe nuko byihutirwa nuko bifite agaciro.
Iyo upanze gahunda yawe muri ubu buryo umenya ibyo ugomba kubanza mbere yibindi. Ibintu ugomba kwitondera kurusha ibindi ni ibyingenzi ariko bitihutirwa. Nibyo akenshi abantu badahita bakora kandi bikazagira ingaruka zigaragara.


text:
Ikiyaga cya Kivu cyagiraga amoko y'imiyaga menshi ariko ntiyabonekeraga rimwe, ahubwo yazaga mu bihe bitandukanye akaba ari nayo mpamvu byoroheraga abantu kujya koga mu Kivu cyangwa se gukoreramo indi mirimo kuko babaga bazi ifite ubukana, iyoroshye n'igihe ibonekera mu Kivu. By'umwihariko, kumenya amoko yiyo miyaga byafashije ingabo za Rwabugili gutera nta nkomyi ubunyabungo no kwigarurira ikirwa cy'ijwi.
Kuko bamenyaga imiyaga ikaze igihe izira, bityo bakabasha kugena ingengabihe yo gutera. Kandi kubera imihigo n'ishyaka ingabo z'u Rwanda zagiraga n'iyo habaga harimo iyo miyaga ikaze, bagiraga uburyo babyifatamo ariko ntibibababuze gutera. Ikigenzi byasabaga, ni Ukumenya igihe iyo miyaga izira n'ubwoko bwayo.
Muri iyo miyaga tugiye kurebera hamwe iy'igenzi nkuko iboneka mu rurimi rw'Amashi :
1.Icyasezi :( icya hose) ni Umuyaga wo mugitondo ahagana saa kumi nimwe, ubera abasare nk'isaha yo kuzinduka.
2. Umwene :( umwana) Ni Umuyaga udakomeye cyane, uva ku Ijwi na za Nyamirundi werekeza ku Gisenyi. Ukunda imvura.
3. Umuzirahera. ( Umukubayoka) Umuyaga ukomeye cyane, ugenda ukubita amazi uyajugunya kunkombe. Ugira Ibitunda (Ibigoma) ukaba wahirika ubwato uturuka Mubugesera, ukambukiranya mubya Nyantango ukanyura Mukanage uhuha werekeza mubugoyi ugira Ishara (Umuyaga uhuhuta) nyinshi ugakunda kujisha Amato ya Kinyarwanda. Uzirana n'Imvura.
4. Mwaga :( hobe) ni Umuyaga bitiriye umugezi wa Mwaga uturuka mu ishyamba rya Gisakura na Ntendezi ukisuka mukivu cya Nyamirundi na Murwa wa Nyamasheke mu nsiko ya Bitare ( insiko ni intozo) cyo kigira umuvumbi mwinshi cyaba cyagiyemo bagatsika ntibajye mu Kivu. Ni cya rukunduzi ni ikigome cyane. Mwaga kandi ni inshuti y' imvura.
5. UMUKONDWE : Umugongo) Umuyaga woroshye udakomeye, ugenda usodoka wegure ubwato buhoro buhoro utabukubaganya cyane. Uturuka mu migezi yo ku Ijwi ukagenda werekeza mu bya Kinunu na Gishwati. Wo ntukarishye cyane kandi unashira vuba.
6. ICYOGORO :( Icyomoro) uturuka hagati y'Ijwi na Ngoma ya Gisenyi kihirika cyerekeza I Rwanda. Kizamo saa sita z' Ijoro. Kirakomera ariko gicika vuba. Kandi kijyamo iyo biturutse ku mvura, Iyo hari umucyo ntikijyamo, kijyana n'imvura.
7. AKANYANKUBI (Umunyankuyu cyangwa akanyarugano) Umunyarugano ni Ishuheri (itafari) nk'umuyaga wa Serwakira. Itsura ubwato hafi y'inkombe abasare bakiheba bagira, amakuba iyo yahuye na Mwaga. Ni Ishuheri izanwa n'imvura ikavamo vuba.
8. INDERA : (Inkwano) ni akayaga gatuje katagwa nabi.
9.Isata :( Itara) ni Umuyaga uturuka mu bicu byo mukirere ugahurirana n'uwo mu Nyanja bigakirana bigatumbagiza amazi. Ni nka Serwakira yo mu Kivu.
10. UMUTUNDA : (Umusare) ni Umuraba ( umuyaga) uhora uhugiza urimo umuvumba.
11. UMUHENGERI ( Umurombero) Bivuga Umuyaga mu mazi ariko kubatazi ibyi Kivu naho Kubaturiye I Kivu ni ukuvuga Kure. A hafi ni kumacanbwa (kugasharu) mu ngeri ni kure cyane.
12. Insiko : (intozo) ni aho amato yomokera ni nk'imfuruka.
13. AMASHINJI (Amashyuza) ni umweya nka Kariba ya Kinunu cyangwa se nko ku Mwiza wo ku Ishara rya Nyamasheke. Mbese ni ubutaka bw'inkombe y'inyanja.
Iyo miyaga rukunduzi ntiyabuzaga Rwabugili kuvogera I Kivu yibasiye ubunyabungo.
Imvano: igitabo, IMIZI Y'URWANDA cyanditswe na NSANZABERA Jean de Dieu,Page, 138, 139.


text:
Ni byiza gutembera ahantu ukahasanga bashyigikira ubukerarugendo burambye, kuva ukinjira kugera mu byumba, muri Restaurant, mu busitani ndetse batibagiwe n’abaturage babegereye; aho ni ku Inzu Lodge
Inzu Lodge hashinzwe mu mwaka 2012, ni ahantu ho gucumbika I Nyamyumba muri Rubavu, ahantu haruguru y’amazi y’ikiyaga cya Kivu, uba wicaye ureba ibirimo kubera mu Kivu, wumva akayaga, inyoni zikuririmbira! Ushobora no gutembera ahandi hantu hatandukanye.
Aho bakirira abantu (Front Desk)
Kwakira neza abantu babagana ni inshingano ya mbere yo mu Inzu Lodge, bazi icyo umushyitsi ari cyo. Ni abantu bafite ubunararibonye mu kwakira abashyitsi batandukanye. Bituma uwahaje abona itandukaniro.
Restaurant & Bar
Ni ahantu hateguye Kinyarwanda/kinyafurika, harimo ibikoresho kuva ku ntebe kugeza ku meza bikoresheje ibikoresho gakondo (ibiti, ibirere, imigano..).Inkuta zaho hatatswe ibitenge byakozwe n’abanyarwanda.
Amafunguro yabo ni aya moko yose, ayo mu Rwanda na mpuzamahanga. Nka bantu bari hafi ya mazi haboneka ifi nziza. Umwihariko w’amafunguro yabo harimo; Inzu Lodge fish (7000), Inzu Lodge Chicken (7000). Abatarya inyama(Vegetarian) hari Vegetarian with Toffe (6500). Inzoga za moko atandukanye zo mu Rwanda na mpuzamahanga, nazo ibiciro ntabwo bikanganye cyane ni ibisanzwe.
Ntawa kwibagirwa ko badacuruza amazi yo mu macupa (Plastic Free) niho hantu ha mbere mu Rwanda baciye ubu buryo bwo kureka gukomeza kwangiza ibidukikije bakoresha amacupa ya palasitike. Batanga amazi y’ubuntu ku bakiriya bayashaka.
Amacumbi
Uburyo bwa mbere bwo gucumbika bukoresheje amahema(Tente) harimo igitanda n’ibindi byibanze byose. Kuva ku mafaranga ibihumbi 25 000 -45 000 by’amanyarwanda, bitewe nuko mungana mubona aho mucumbika bababereye kandi hari umutekano wuzuye.
Mu rwego rwo gusigasira ibidukikije ubwiherero tuwalete (toilet) n’urwogero (douche) biri hanze bitari kure cyane, bigafasha mu kubyaza umusaruro iyo myanda.
Ifunguro rya mu gitondo utanga komande, bakarigutegurira, kuva ku mafaranga 3500-5500 rigizwe n’ikawa/icyayi, imbuto, umutobe w’umwimerere n’ umugati cyangwa Capati.
Gift Shop
Ahantu bateguriye ababagana ho kugurira impano, urwibutso rwo ku Inzu Lodge! uhasanga ibintu bitandukanye bikorwa n’abaturage bo muri Koperative zituriye aho hafi harimo imyenda, ingofero, ibikapu, inkweto, ibihangano by’ubugeni bitandukanye,..ibyo byose bikabafasha kwiteza imbere. Mu ntego za mbere ni ugufasha abana kubona ibikoresho byo kujyana ku ishuri. Dumbo back to School, iyo uguze ikintu bifasha abana benshi kubona ibikoresho by’ishuri.
Abakunda ibitabo (Book Lovers) mushobora gutira igitabo ukagenda ukagisoma. Haboneka n’iby’ubuntu ku baharaye.
Ubusitani
Ubusitani burimo indabyo zitandukanye, kubera ikirere cyaho, ubutaka bwaho haba indabyo nziza cyane ndetse n’ibiti ku buryo uba ubona ari muri Paradizo!
Ubasha no gukina imikino itandukanye y’abana ndetse n’abakuru harimo; volleyball, football, ikibuguzo na Dame. Haboneka na eterinete nziza(WIFI).
Gucumbika ku Inzu Lodge wababwira mbere/koresha reservation kuri Booking.com na Airbnb cyangwa ukohereza email kuri This email address is being protected from spambots. You need JavaScript enabled to view it. cyangwa ugahamagara kuri 0784179203.
Kugera ku Inzu Lodge uvuye mu mujyi wa Rubavu Taxi voiture ni amafaranga 5000-7000, moto (1000-1500), uturutse kuri Bralirwa ni 300 cyangwa ukagenda n’amaguru ni hafi. Ushobora no gutega twegerane (Taxi) kuva mu mujyi kugera kuri Bralirwa ni amafaranga 300.
Ntuzibagirwe kugaragaza aho waturutse!Agakino


text:
Basomyi, bakunzi b’urubuga leprophete.fr
Banyarwanda, Banyarwandakazi,
Nshuti z’u Rwanda
Urubuga rwanyu www.leprophete.fr rwavutse le 1/1/2011. Mu rwego rwo guhimbaza umwaka rumaze rukora, tunejejwe no kubagezaho iki gitabo gikubiyemo zimwe mu nyandiko zabashimishije. Ni izitwa “Amabanga 77 ya politiki” zatangajwe kuri uru rubuga mu byiciro byose kuva muri Nyakanga kugera muri Nzeli 2011.
Uru rubuga rwatangiranye intege nke nk’undi mwana wese ukivuka. Mu gihe gito cyane ariko, rwarahagaze, rutangira kugendesha amaguru yombi ndetse no gukataza rutabanje gukambakamba. Rugeze ku mezi atanu, rwarashushiwe, rumara iminsi 3 mu gitanda, natwe ubwacu tugira ubwoba dukeka ko ibyarwo birangiye, rukaba rukenyutse. Rwaje kwijajara, ruroroherwa, rurakira, rubadukana ingoga n’impirita, none dore rurangije umwaka. Abarubona batangazwa no kumva ko rufite umwaka umwe gusa kuko mu gihararo no mu mikorere wagirango rufite nibura itanu.
Urubuga rwanyu nta muntu n’umwe rwigeze runigana ijambo. Kabone n’abatukaga abarushinze, bakababeshyera, bakabashyiraho n’iterabwoba. Ku bw’amahirwe, abo basomyi batabashaga kungurana n’abandi ibitekerezo bagahitamo gutukana, kubeshya no gukoresha iterabwoba bagiye bagabanya ubukana, kugeza ubwo muri Nyakanga 2011 banyonyombye, bakabura. Ntawamenye n’aho barengeye.
Muri uyu mwaka wa 2 rutangiye, urubuga www.leprophete.fr ruzakomeza intego rwiyemeje arizo :
- Guha Abanyarwanda Urubuga bavugiramo ibitekerezo byabo mu bwisanzure busesuye, ntawe uniganwa ijambo.
- Gutanga ibitekerezo byubaka biteza imbere : Ukwishyira ukizana kwa buri Muturarwanda, Demokrasi, Ubutabera, Uburenganzira bw’ikiremwamuntu, Imibereho myiza y’abaturage mu migi no mu cyaro, Ubumwe n’ubwiyunge,… »
- Kwibanda ku mateka n’amategeko y’Urwanda, ari ay’ubu n’aya kera, hagamijwe kujijura Abanyarwanda , duhereye ku rubyiruko.
- « Gusesengura ibimenyetso by’ibihe » tugezemo, guhamagarira Abanyarwanda kungurana ibitekerezo ku gikwiye gukorwa turangamiye ejo hazaza.
Namwe rero basomyi, bakunzi barwo, Banyarwanda, Banyarwandakazi, nshuti z’u Rwanda, nimukomeze murutere inkunga kuri ubu buryo : kurusoma, kurukunda, kurusomesha no kurukundisha abandi ; kurwoherereza inyandiko no kuvuga (kwandika) icyo mutekereza ku byo ruba rwatangaje (commentaires). Byaba byiza kandi habonetse abantu biyemeza kujya bafata inyandiko rwatangaje mu rurimi uru n’uru (ikinyarwanda, igifaransa cyangwa icyongereza), bakazihindura mu zindi ndimi, kugirango abatazi rwa rurimi inyandiko y’umwimerere irimo nabo bashobore kugira icyo bamenya ku migendekere y’igihugu cyacu cyiza, u Rwanda rwatubyaye.
Ntitwiriwe twibutsa ababyifuza kandi babishoboye ko bashobora no gutera uru rubunga inkunga y’amafaranga. “Ubukene si icyaha, ariko ni icyago”. Icyakora ntibuzabuza urubuga gukomeza intego zarwo ; kandi dushyize hamwe, twabuhashya, tukabutsinda rwose, atari kuri uru rubuga gusa, ahubwo no mu Rwanda. Ibyo twabigeraho dukuraho igitera ubwo bukene. Nidukomeza gushyira hamwe ingufu zose dufite (iz’amikoro, iz’ubwenge n’iz’amaboko) nta gushidikanya ko tuzatsinda.
Tubifurije kurangiza neza umwaka wa 2011, gutangira, gukomeza no kuzarangiza neza uwa 2012. Uzababere uw’amata, ubuki n’imigisha myinshi.
Imana ikomeze irinde u Rwanda n’Abanyarwanda.


text:
Amateka ya ‘Mukotanyi’ imyenda yasusurukije Inkotanyi mu mbeho y’ubutita mu Birunga
Ku wa 4 Nyakanga 1994, ni bwo Ingabo za FPR Inkotanyi zasoje urugamba rwo kubohora igihugu rwatangijwe tariki 1 Ukwakira 1990. Hashize imyaka 27, Abanyarwanda babohowe ingoyi y’igitugu, amacakubiri no guhezwa kw’igice kimwe cy’Abanyarwanda ku gihugu cyabo.
Ni urugamba rwaje kugera hagati ruhindura isura kuko rwahujwe n’urwo guhagarika Jenoside yakorerwaga Abatutsi, yateguwe inashyirwa mu bikorwa n’abayoboraga u Rwanda muri icyo gihe barangajwe imbere na Habyarimana Juvénal, FPR Inkotanyi ijya gushoza urugamba rwo kubohora u Rwanda, uretse kuba abarutangije bari urubyiruko rufite intekerezo zo guharanira ukuri ariko ibijyanye n’ubushobozi ntabwo bari bafite ku buryo nk’ishami rya gisirikare ryarwanye urugamba no kubona ibikoresho birimo n’impuzankano byari ihurizo.
Uko ibihe byicumaga ni ko ibintu byahindukaga kugeza aho abari basanzwe bambara nk’abaturage cyangwa bakambara impuzankano za gisirikare, baserutse mu mwambaro mushya waje no guhabwa izina rya ‘Mukotanyi’,Mukotanyi ni impuzankano ifite amateka adasanzwe ku bari abasirikare ba RPA, kuko uwabaga yambaye uyu mwenda yiyumvaga nk’ufite imbaraga zidasanzwe kandi ari ishema ku Banyarwanda bose baharaniraga uburenganzira bwabo, Ibara rusange ry’uyu mwambaro ni icyatsi kigaragaza ishyamba, harimo igiti cy’umugano ndetse n’ibara rya chocolat.
Iyi myenda ingabo zatangiye kuyambara mu 1991 ubwo urugamba rwari rwimuriwe mu gace k’Ibirunga kuko i Kagitumba aho batangiriye bari bakomeje gutsinda n’ingabo za Habyarimana kubera imiterere yaho, Iyi myambaro yari ibereye agace k’Ibirunga bari bagiyemo kuko kakonjaga nyamara yo ikaba ikoze mu buryo bwatumaga ishyuha, Sheikh Harerimana Abdul Karim wari mu Banyepolitiki 600 ba FPR -Inkotanyi bari baroherejwe i Kigali mu ishyirwa mu bikorwa ry’amasezerano y’Amahoro ya Arusha, Avuga ko byari ishema rikomeye ku basirikare ba RPA kwambara ’Mukotanyi’.
Ati “Izina ‘Mukotanyi’ rero ryaturutse ku basore bakiri bato mu Nkotanyi, urabona bagiraga udushya bahora bahanga buri munsi. Umwenda rero umaze kuboneka, nta ngabo mu Karere ka Afurika y’Uburasirazuba cyangwa iyo hagati, nta hantu bari bafite umwenda umeze kuriya.” Yakomeje agira ati “Abana barazishimiye, nibwo bwari ubwa mbere haboneka umwambaro ubahuza, ubundi biyambariraga ubonetse wose, ndetse bamwe hari n’ubwo yabaga atawufite akiyambarira imyenda y’abaturage isanzwe kuko kuri bo icya mbere atari umwambaro ahubwo cyari igikorwa”
Iyi mpuzankano ya ‘Mukotanyi’ ngo nyuma y’urugamba rwo kubohora igihugu ubwo ingabo zahinduka iza Leta, hashatswe impuzankano nshyashya hanyuma izo bakoreshaga mu rugamba rwo kubohora igihugu zibikwa na Minisiteri ifite ingabo mu nshingano, Ntabwo hazwi neza igihugu iyi myenda yaturukagamo gusa hari amakuru avuga ko gishobora kuba ari Mozambique.


text:
Abaramyi Ben & Chance bakunzwe mu ndirimb 'Yesu arakora' imaze kurebwa n'abantu barenga Miliyoni ku rubuga rwa Youtube mu mezi 7 gusa imazeho, kuri ubu bashyize hanze indirimbo nshya bise 'Ubwiru' ikubiyemo ubutumwa bubwira abatuye Isi ko hari umunsi mukuru ukomeye bakwiriye kujya bizihiza kuko usanga benshi bawirengagiza.
Serugo Ben na Mbanza Chance (Ben & Chance) ni itsinda rigizwe n'umugabo n'umugore birunduriye mu gukorera Imana bakoresheje impano yabahaye yo kuririmba. Bahuriye mu muryango w'ivugabutumwa bise 'House of Worship Ministry'. Bamaze gukora indirimbo zinyuranye kandi zihembura imitima ya benshi zirimo; "Yesu arakora", "Ugushikamijeho umutima", "Impano n'ubuzima", "Amarira" n'izindi.
Kuri ubu Ben & Chance bafite indirimbo nshya bise 'Ubwiru' yanditswe na Ben. Mu kiganiro na inyaRwanda.com, Mbanza Chance yadutangarije ko iyi ndirimbo yabo nshya 'Ubwiru' bayinyujijemo ubutumwa bubwira abatuye Isi ko hari umunsi ukomeye bakwiriye kujya bizihiza, uwo akaba ari 'Umunsi w'Ubwiru bwahishwe'.
Yavuze ko Ben ari we wanditse iyi ndirimbo nyuma yo gusoma Bibiliya akanitegereza iminsi mikuru inyuranye abantu bizihiza, agasanga hari Umunsi Mukuru ukomeye abantu benshi batajya bizihiza, uwo akaba ari 'Umunsi Imana ubwayo yambaye ishusho y'umuntu'. Muri iyi ndirimbo, Ben & Chance baririmbamo ko uyu munsi uruta kure cyane iminsi mikuru yose abantu bizihiza hano ku Isi.
Ben n'umugore we Chance bakunze kwambara bajyanishije! Hano ni mu birori by'isabukuru ya Chance byari byateguwe na Ben mu buryo bwa 'Surprise'
Soma amagambo agize indirimbo nshya 'Ubwiru' ya Ben & Chance
"Bikora ku mutima kwibuka Pasika, nk’umunsi wo kuvanwa mu buretwa, kunezezwa n’igihe cy’isarura n’umurimo utangaje ni ukuri, umunsi w’umuganura uzana ibyishimo mu bantu, ariko umunsi w’ubwiru bwahishuwe ni ukuri byose urabiruta. Umunsi w’imitsima idasembuye oya ntushobora kwibagirana, Pentekoste n’uyu munsi iracyibukwa, ihora ikomanga ku mutima, umunsi w’impanda y’Imana abera barawutegereje, ariko umunsi w’ubwiru bwahishuwe ni ukuri byose urabiruta.
Ohohohoh, ni ukuri byose urabiruta. Umunsi w’ubwiru bwahishwe benshi, Imana ubwayo yambaye ishusho y’umuntu, yaje ari ikimenyetso kigirwa impaka, yaje ngo ab'isi bakire, umucyo wabonekeye bose, ku munsi w’umwuzuro w’urukundo, abungeri bumva indirimbo y’ijuru tubona agakiza dutyo. Yego, ni ukuri, ni ukuri, tubona agakiza dutyo, ni ukuri ,ni ukuri, yaje ngo abisi bakire Ohohohoho, yaje ngo abisi bakire, ohohohohoh, tubona agakiza dutyo".
Ben & Chance abaramyi badasanzwe Imana ihagurukije muri iki gihe
REBA HANO INDIRIMBO NSHYA 'UBWIRU' YA BEN & CHANCE


text:
Pasteur Mutesi Marie Aimé umubyeyi wahuye n’intambambara nyinshi zitandukanye mu buzima bwe agera aho abona ko bimukomereye ubukene bumurembeje, ku buryo yageze aho bimugora kwinjira mu rusengero, ariko afata icyemezo cyo kwikomeza ku Mana maze iramutabara imushumbusha ibyo yanyazwe bityo agaruka mu buzima bufatika.
Mu magambo ye, Pastor Mutesi arasobanura uburyo Imana yumvise gusenga kwe ageze mu bihe bimugoye ikamwiyereka.
Ati “Ndabyibuka nigeze kuba mu gihe cyo kwambara ubusa ndakena pe ku buryo ahantu natungiye imodoka mpaburira n’igiceri cy’ijana cyo gutega igare. Aho nahahiraga umufuka w’isukari ngera ku rwego mpikopesha irobo y’isukari na yo bakayinyima. Narakennye ahantu namabariye mpaburira icyo kwambara. Byageze aho nimuka mu gipangu nabagamo njya kuba mu kantu k’akazu gato.
Muri uko gukena nari nturanye n’umunyamasengesho witwa mama Sifa, yubahwe pe! Imana imuhe umugisha. Nakwicarayo akansengera akavuga mu ndimi ndazibuka, akambwira ngo “Menesiyanse do siyanse” arambwiye ngo azakugaburira, azakwambika nk’ikigori. Nahitaga mvayo nseka, mubyukuri menesiyanse ntanyambitse, si data, si mama ndetse nta n’ahandi hantu muzi.
Abancagaho bahitaga bavuga ngo yewe ngo dore wa mugore! Bakanseka ngo murebe uko yabaye, uriya ntiyahoze akora aha n’aha, uriya ntiyahoze ari uyu n’uyu ngo none nimurebe uko yabaye byaramucanze.
Ibyo byose njyewe sinabyumvaga kuko hari ukundi kwizera nari mfite niringijwe na bya byiringiro na kwa kwizera dusanga mu rusengero kumbwira ko menesiyanse azanyambika nk’ikigori. Mubyukuri sinari nzi aho bizava ariko nari mbyizeye. Kwizera ni ubuzima bumeze nko gusara n’abakureba bakubonamo umusazi kuko ureba ibyo abantu batabona, wumva ibyo batumva, wakira ibyo batakira no kuba wabisobanurira abantu bisaba kwitonda.
Byageze n’aho imiryango yanjye ivuga ngo naravangiwe kuko wasangaga mfite imishinga nkavuga ngo nzagaburira imfubyi n’abapfakazi. Ndabyibuka nigeze kubwiribwa ndaburara ndangije njya mu ndorerwamo mu cyumba ndireba ntangira kwiganiriza nti “Oh haleluya Mutesi! Ndabona abarwayi imbere yawe bakira, ndabona abashonje barya, mutesi uzagaburira imfubyi n’abapfakazi. Ibyo byose nabibwiraga Mutesi wo mu ndorerwamo (mirroir)”.
Bibiliya iravuga ngo mube abagabo nyabagabo mwikomeze. Impamvu Bibiliya itubwira ngo twikomeze ni uko ibidukomeza biba bitagihari, hari igihe umuntu akomezwa no kubona abana be baguwe neza, ugakomezwa no kuba ufite umugabo ukubwira ngo cheri turi kumwe, ugakomezwa no kuba ufite umugore ukubwira ngo mutware wanjye ndagukunda, ugakomezwa no kuba ufite akazi, kuba abantu bagukmera amashyi byagukomeza.
N’ubwo mvuze ko ibyo byagukomeza, ariko hari urwego ugeraho bya bintu byose nta bihari, bikaba ngombwa ko ari wowe wikomeza n’Ijambo rivuga ngo abazi Imana yabo bazakomera. Ndababwira ngo mube abagabo nya bagabo mwikomeze kuko iyo ibigukomeza bidahari wowe urikomeza.
Nigeze gutanga icyigisho kivuga ngo “Kwishakamo amavuta” Hari ukuntu ugira utya ugasanga ubuzima bwawe bumeze nk’uburi ku ikarayi. Buriya hari inyama ebyiri zitandukanye: inyama y’inka n’inyama y’ingurube. Inyama y’inka ntushobora kuyishyira ku ikarayi utashyizeho amavuta ngo ishye, ahubwo ihita ishirira, ariko inyama y’ingurube yishyire ku ikarayi yishakamo amavuta ikiteka igashya na ya mavuta agasigara hariya akora ibindi na ya nyama yahiye.
Rero hari urwego ugeraho ukishakamo amavuta kugira ngo udashirira. Iyo bimeze bityo urikomeza ugasigara utakivuga Imana wabwiwe, ahubwo ukavuga Imana uzi. Nanjye rero narikomezaga nshingiye ko Imana ishobora byose, nshingiye ko mfite kwa kwizera kumeze nk’ibisazi najyaga nihanurira muri miroir kuko nta wo kumpanurira wari ugihari, mu rusengero no mu bantu nasaga n’uwacitseyo kuko nabaga mfite ikimwaro.
Muri ibyo bihe nagiraga akaririmbo ka Safari Isaac nakundaga ngo “Uwo ni wo musaraba wawe mwene Data, ihangane uwikorere uzawugeza iyo ujya, n’ubwo nk’umwana w’umuntu ubona bikomeye, Imana na Yo yabibonye ije kugutabara. Uraranganya amaso ukareba hano mu isi, ukabura ikintu na kimwe cyakurengera, ukarara utura umusego agahinda kawe, iyo uri mu bandi wumva ufite ipfunwe. Imana ntabwo yananiwe kugukiza, ahubwo ryari ishuri igira ngo ikwigishe”.
Asoza ubuhamya bwe Mutesi Marie Aimé arashima Imana ko igihe cyageze ikamutabara ikamukura muri ubwo bukene. Aboneraho gusaba abantu bari kunyura mu bigeragezo ko bagomba kwishakamo amavuta atuma bakomera ntibave ku Mana ahubwo bakayikomezaho kuko igihe cyayo iyo kigeze irakora.
Source: Sinai tv
[email protected]


text:
Mu Rwanda, hari abaturage bo mu bice bitandukanye babwiye Ijwi ry'Amerika ko bitoroshye gutanga ibitekerezo, cyane ku bintu basanga bitagenda.
Abo baturage bavuga ko iyo batanze ibitekerezo, inzego zibanze z'ubuyobozi bwite za leta zishobora kutaborohera. Bityo bamwe bagahitamo guceceka kabone n'iyo baba babona hari ibitagenda.
Umuryango urwanya ruswa n'akarengane Transparency "International-Rwanda" wemereye Ijwi rya Amerika ko hari abawugana bawuregera ko bahohoterwa bazira gutanga ibitekerezo.
Nyamara, amategeko y'u Rwanda ndetse n'amahame mpuzamahanga arengera uburenganzira bwa muntu, nta muntu uwo ari we wese akumira ku ngingo yo gutanga ibitekerezo igihe bidakangurira abantu bamwe kwica abandi cyangwa se kubabibamo inzangano.
Umunyamakuru w'Ijwi ry'Amerika Eric Bagiruwubusa yavuganye na bamwe mu banyarwanda kuri iki kibazo.


text:
Muri iki gihe isi yugarijwe n’icyorezo cya coronavirus, gufunga ibikorwa bitandukanye ndetse n’abantu bagahabwa amabwiriza yo kuguma mu rugo, ni ikintu gikomeye kuko gisaba abantu guca bugufi kugirango babashe gushyira mu bikorwa ibyo amategeko asaba.hagati aho Bibiliya itwereka abantu babaye intwari mu bihe bikomeye natwe dukwiye kwigiraho.
Bibiliya ivuga ku Bantu bahuye n’ibihe bigoye twagereranya na lockdown yo muri iki gihe cya covid-1 kandi bafite icyo batwigisha cyane ku byerekeranye no kwizera Imana ku muntu ku giti cye.
Yohana umubatiza mu gihe yari afunzwe ashinjwa gutinyuka umwami Herode amubwira ku bijyanye n’ibikorwa bye bibi. Iki gihe Yohana umubatiza yari afunze byamuteye kwibaza kuri mubyara we Yesu niba koko ari we Mesiya bategereje kuva kera.
Mu by’ukuri Ibiza n’ ibigeragezo bishobora kutugora tukageza aho twibaza ibibazo bijyanye n’ubumana bw’Imana. Yohana atwigisha ko tugomba kubaza Imana niba ihari, kandi kuki yemera ko ibintu bibi bitubaho. Lockdown ikwiye kuba igihe cyo kubwira Imana ibitugoye ndetse tukayibaza ibibazo ariko hagamijwe kubaka ukwizera kwacu.
Yosefu afite byinshi atwigisha, niba har umuntu hari umuntu impamvu yo kuburana ni Yosefu. Ashingiye kuba yaragurishijwe kuba umucakara ndetse agafungwa abeshyerwa gufata ku ngufu nyirabuja, Yosefu yakomeje kwizera Imana kandi afasha n’abandi. Yosefu yashoboraga kwemera kuryamana na muka Potifari, ariko yihanganiye kurenganywa nyamara byaje kurangira abaye umuyobozi muri Egiputa.
Gufungwa mi ikintu nanone cyabaye ku ntumwa Pawulo. Ariko iyo dusomye inzandiko ze cyane cyane urwo yandikiye Abafilipi bigaragaza ko atigeze atakaza ibyiringiro, yari yuzuye umunezero. Ese ibanga rye ryari irihe? Ni uko itorero ryakomeje kumusengera. Mu bigaragara bari batandukanye cyane kuko icyo gihe nta mbuga nkoranyambaga zashoboraga kubahuza ariko bizeraga ko bagomba guhuzwa n’amasengesho.
Muri iyi minsi turi muri lockdown, tugomba kumenya ko amasengesho ari intwaro ikomeye igomba kuduhuza n’ubwo twe turi mu gihe cy’ikoranabuhanga, ariko twibuke ko gusenga bisenyagura ibihome by’umwanzi.
Intumwa Yohana nawe yabaye urugero rwiza. Ubwo yahungiraga ku kirwa Patimos, Yohana adutera gutekereza ku gihe cyo kuguma mu rugo kandi dufite kwigira ku kwizera kwe. N’ubwo yari ari ahantu hagoye cyane yakoze umurimo utangaje yandika igitabo cy’ibyahishuwe, bityo natwe n’ubwo twahagaritse imirimo idutunze ariko lockdown tuyikoremo umurimo w’Imana.
Muri macye Bibiliya itweretse abantu babaye intwari mu gihe kigoye cyangwa se cy’amage, dukwiye kubigiraho natwe mu gihe cya coronavirus ntitutakaze kwizera kuko Imana iri hafi yacu dusenge kandi twizere ndetse tugire umumaro mu gihe cyacu kugirango tuzabashe kubona ingororano z’abanesheje.
Source: www.christiantoday.com


text:
Bibiliya iratwigisha ko kubera ko twese turi abavandimwe muri Kristo, tugomba kurebana kandi tugasangira uburemere bw’imitwaro ya buri wese. Rero, nk’abakristu, twahamagariwe gutanga ubufasha kubabukeneye, dutanga ibyo dushoboye byaba ibyo mumarangamutima, muby’Umwuka, ku mubiri, cyangwa mubukungu. Akamaro kibi karasobanutse iyo urebye inshuro nyinshi igitekerezo cyo kugabana kivugwa muri Bibiliya.
Imwe mu mirongo izwi cyane yo muri Bibiliya yerekeye igitekerezo cyo kugabana ikomoka mu Baheburayo 13:16 igira iti: “Ariko ntiwibagirwe gukora ibyiza no gusangira, kuko ibitambo nk’ibyo Imana ibyishimiye.”
Benshi muritwe dufata iyi mitekerereze kumutima mu bice bitandukanye byubuzima bwacu, nko gutanga mu matorero yacu, gutanga imfashanyo, gufasha umuryango wabuze akazi, cyangwa mubundi buryo butandukanye. Ariko, hariho amahirwe menshi yinyongera kubakristo yo gufasha abavandimwe na bashiki bacu.
Nubwo, byanze bikunze, ari ngombwa gukomeza umwuka wo gutanga ku bana b’Imana bose niba bahura nibihe bitoroshye cyangwa bidahari, ni ngombwa cyane cyane kubikora mu gihe, mubyukuri, bahuye nikibazo kigoye mubuzima bwabo.
Kenshi na kenshi, ibihe byubuzima cyangwa ibihe byihutirwa byubuzima ni bimwe mu bihe bigoye umuntu ahura nabyo. Niba ibyo bibazo by’ubuzima ari ibyawe cyangwa birimo guhura n’umuryango cyangwa inshuti magara, ibyo bihe biragoye cyane muburyo butandukanye. Ntabwo ibibazo by’ubuzima bitoroshye gusa k’umubiri, ariko birashobora no kuba ingorabahizi mumarangamutima no mubukungu.
Imigani 14:31 (NIV)“Ukandamiza abakene aba asuzuguye Umuremyi wabo, ariko umuntu wese ugirira neza abatishoboye yubaha Imana.”
Matayo 8:20 (NIV)“Yesu aramusubiza ati: ‘Ingunzu zifite indiri n’inyoni zifite ibyari, ariko Umwana w’umuntu ntafite aho arambika umutwe.’”
Senga
Umukiza, dukunze kwibagirwa igiciro kinini wishyuye kugirango utuzanire agakiza. Wabaye umukene kugirango tube abakire. Mbega ukuntu dushimira kubwimpano yawe itavugwa. Kura imitima yacu kugirango ugaragaze urukundo rwawe rwiza kubandi bakeneye.
Mpa guhora nzirikana abababaye nkuko nawe watuzirikanye , nshoboza kuba uwo wifuza ko mbawe .
Mpa umutima utibagirwa aho wankuye habi cyane , mbashe kwibuka abari aho narindi .
Nshoboza kumenya ijambo ryawe ndetse no kugushimira kubwubuzima wa waduhaye, nshoboza kwibuka ko byose ari wowe wabiduhaye nubwo nakuze ntacyo mbura , nanjye nshoboza kuzirikana abakene . Mbigusabye nizeye kubwo Umwuka Wera .Amen
Umunyamakuru wa Isezerano.com , kuva mu mwaka 2016.
Yize itangazamakuru n’itumanaho (Journalism and Communication) muri Institut Catholique de Kabgayi (ICK).
Afite impamyabushobozi muri (Office Administration and Management) muri Kaminuza y’ u Rwanda (UR) .
Amaze imyaka 8 mu mwuga w’itangazamakuru .


text:
>> The liturgical time of Lent
Amasomo yo ku cyumweru, icyumweru cya 4 cy'Igisibo, C
Isomo rya mbere : Yoz 5, 10-12
Igitabo cya Yozuwe
Bamaze kwambuka Yorudani, 10Abayisraheli baca ingando i Giligali, maze ku munsi wa cumi n’ine w’ukwezi nimugoroba, bahimbaza Pasika mu kibaya cya Yeriko. 11Nuko bukeye bwa Pasika barya imbuto zo muri icyo gihugu ; barya imigati idasembuye n’amahundo yokeje, uwo munsi nyine. 12Bukeye bw’umunsi bariyeho imbuto zo mu gihugu, manu ntiyongera kuboneka. Abayisraheli ntibongera kubona manu, barya ibyeze mu gihugu guhera uwo mwaka.
Kuzirikana : Zab 34 (33), 2-3, 4-5, 6-7
ZABURI
Inyik/ Nimushishoze maze mwumve, ukuntu Uhoraho anogera umutima !
- Nzashimira Uhoraho igihe cyose,
- ibisingizo bye bizahora ubudahwema mu munwa wanjye.
- Ishema mfite ryose ndikesha Uhoraho,
- ab’intamenyekana nibabyumve maze bishime !
- Nimwogeze Uhoraho hamwe nanjye,
- twese hamwe turatire izina rye icyarimwe.
- Nashakashatse Uhoraho aransubiza,
- nuko ankiza ibyankuraga umutima byose.
- Abamurangamira bahorana umucyo,
- mu maso habo ntiharangwa ikimwaro.
- Umunyabyago yaratabaje Uhoraho aramwumva,
- maze amuzahura mu magorwa ye yose.
Isomo rya kabiri : 2 Kor 5, 17-21
Ibaruwa ya kabiri Mutagatifu Pawulo Intumwa yandikiye Abanyakorinti
Bavandimwe, 17umuntu wese uri muri Kristu yabaye ikiremwa gishya. Ibishaje byarayoyotse, none ngaha byose byahindutse bishya. 18Byose biva ku Mana, Yo yatwiyegereje itubabarira muri Kristu, natwe ikadushinga umurimo wo kunga abantu na Yo. 19Uko biri kose, Imana ni Yo yiyunze n’abantu bose muri Kristu, ntiyaba ikibabaraho ibicumuro byabo, natwe idushinga ubutumwa bwo kubunga na Yo. 20Ubu rero duhagarariye Kristu, nk’aho Imana ubwayo yabashishikarije muri twe. Ngaho rero turabinginze mu izina rya Kristu : nimureke Imana ibigarurire ! 21Utigeze arangwaho icyaha, Imana yamugize impongano y’ibyaha, kugira ngo muri We duhinduke abatunganiye Imana.
Ibango-ndirimbo ribanziriza Ivanjili : Zab 103 (102), 8.13
Ikuzo n’ibisingizo ni ibyawe, Nyagasani Yezu.
- Uko umubyeyi agirira ibambe umwana we:
- Uhoraho ni umunyambabazi n’umunyampuhwe,
- atinda kurakara kandi akagira ibambe.
Ivanjili Ntagatifu : Lk 15, 1-3.11-32
+ Luka
Muri icyo gihe, 1abasoresha n’abanyabyaha basanga Yezu bose, bashaka kumwumva. 2Abafarizayi n’abigishamategeko batangira kwijujuta bavuga bati “Uyu muntu ko yakira abanyabyaha akanasangira na bo !” 3Nuko Yezu abacira uyu mugani ati 11“Umugabo yari afite abahungu babiri. 12Umutoya abwira se ati ‘Dawe, mpa umunani ungenewe.’ Nuko se abagabanya ibye. 13Hashize iminsi mike, umutoya akoranya ibye byose ajya mu gihugu cya kure. Nuko ahatagaguriza ibye yibera mu maraha.
14Amaze kubitsemba byose, muri icyo gihugu hatera inzara ikaze, nuko aratindahara. 15Ni bwo agiye gusaba akazi umuturage w’icyo gihugu, amwohereza kuragira ingurube mu isambu ye. 16Yifuzaga kuba yahemburwa n’ibishishwa ingurube zaryaga, ariko ntihagire ubimuha. 17Bigeze aho aribwira ati ‘Nyamara se kwa data hari abakozi bangana iki barya bakanabisigaza, naho jyewe nicirwa n’inzara hano ! 18Reka mpaguruke nsange data mubwire nti : Dawe nacumuye ku Mana no kuri wowe. 19Singikwiriye kwitwa umwana wawe, none ngira nk’umwe mu bakozi bawe.’ 20Nuko arahaguruka asanga se. Akiri kure se aramurabukwa, yumva impuhwe ziramusabye. Ariruka ajya kumugwa mu nda, aramuramutsa amusomagura. 21Nuko umwana aramubwira ati ‘Dawe, nacumuye ku Mana no kuri wowe, singikwiriye kwitwa umwana wawe.’ 22Naho se abwira abagaragu be ati ‘Vuba, muzane ikanzu nziza cyane muyimwambike, mumwambike n’impeta mu rutoki n’inkweto mu birenge. 23Muzane ikimasa cy’umushishe mukibage, turye twishime, 24kuko uyu mwana wanjye yari yarapfuye none yazutse; yari yarazimiye none yatahutse!’ Nuko batangira kwishima.
25Icyo gihe umwana we w’imfura yari mu murima. Arahinguka ageze hafi y’urugo yumva baririmba, umudiho ari wose. 26Nuko ahamagara umwe mu bagaragu, amubaza ibyo ari byo. 27Undi aramusubiza ati ‘Ni murumuna wawe wagarutse ; none so yabaze ikimasa cy’umushishe kuko yamubonye ari mutaraga.’ 28Aherako ararakara yanga kujya mu rugo. Se arasohoka, aramuhendahenda ngo aze. 29Nuko abwira se ati ‘Reba imyaka yose maze ngukorera ; nta n’itegeko ryawe na rimwe ndengaho, nyamara ntiwigeze umpa n’agahene ngo ngasangire n’incuti zanjye. 30None uriya muhungu wawe wagarutse amaze kumarira ibintu byawe mu ndaya, ube ari we ubagishiriza ikimasa cy’umushishe !’ 31Nuko se aramusubiza ati ‘Mwana wanjye, wowe iteka tuba turi kumwe kandi ibyanjye byose ni ibyawe. 32Ariko byari ngombwa rwose ko dukora umunsi mukuru tukishima, kuko uriya muvandimwe wawe ureba yari yarapfuye none yazutse, yari yarazimiye none yatahutse !”


text:
Abo baturage bahawe ubufasha bw’ibikoresho by’ibanze birimo n’isakaro.
Hatanzwe kandi yatanze amakayi, amasabune, imikeka ndetse n’ihema ryahawe Ikigo Nderabuzima cya Rwahi rizaba ryifashishwa mu gikorwa cyo gukingira,amabati 1145, azahabwa imiryango ikennye 54 yazahajwe n’ibiza n’Ikigo Mbonezamikurire cy’abana bato n’ ibindi.
Imvura yaguye kuwa 9 Ukwakira 2021 yari yiganjemo umuyaga mwinshi, wagurukanye ibisenze by’inzu z’abaturage zigera kuri 127 n’inyubako ebyiri zakorerwagamo n’Ikigo Nderabuzima cya Rwahi, ikomeretsa n’abantu batatu harimo n’umwe wahungabanye.
Icyo gihe, Umuyobozi w’Akarere ka Rulindo Kayiranga Emmanuel yavuze ko mu byari bimaze kwangirika byari bigikusanywa, asaba abaturage gukomeza gufasha bagenzi babo bari bahuye n’icyo kiza kandi ko na Leta ikomeza gukora ibishoboka ngo abahuye nacyo bahabwe ubufasha bw’ibanze.
Yagize ati" Hamaze kwangirika inyubako ebyiri z’Ikigo Nderabuzima cya Rwahi, igikoni cy’Ishuli zibanza rya Muvumu, amapoto 8 y’amashanyarazi, inzu 123 z’abaturage, ibikoni 48, inzu zo mu gikari( annexes) 13, n’ubwiherero 32. Byangije kandi ibiraro by’amatungo 3."
Yavuze ko hanangiritse hegitari y’urutoki, hegitari 0.7 z’ibishyimbo, hegitari eshanu z’ibigori, hegitari 0.2 z’imyumbati na hegitari 0.3 z’ibijumba.
Ubufasha bwatanzwe na Minisiteri Ishinzwe Ubutabazi, ni amabati 1145, azahabwa imiryango ikennye 54 yazahajwe n’ibiza n’ikigo mbonezamikurire cy’abana bato, imisumari ibiro 220 n’ibiro 165 by’insinga zifashishwa mu kuzirika ibisenge.


text:
Akarere ka Rwamagana karakora ibishoboka byose ngo kisubize umwanya wa mbere nk’uko kabitsindiye umwaka ushinze wa 2016-2017, kakagira n’icyizere ko amateka azisubiramo kuko ubu kamaze kwesa iy’uyu mwaka ku kigero cya 99.8%.
Umuyobozi w’aka karere, Mbonyumuvunyi Radjab, avuga ko umuhigo umwe rukumbi ari wo batagezeho 100% mu mihigo 72 bahize.
Meya Mbonyumuvunyi agira ati "Muri uyu mwaka turangije, imihigo 72 yose twagerageje kuyikurikirana no kuyishyira mu bikorwa uko byagombaga, ubu turi ku kigereranyo cya 99.8% cy’imihigo yose. Imihigo 43 [ingana na 60%] ijyanye n’ubukungu yose twayigezeho 100%, mu mihigo 20 [ingana na 28%] ijyanye n’imibereho myiza y’abaturage twageze 100% kuri 19, hanyumwe umwe wa Mituweri niwo uri kuri 90.5%, imihigo 9 [ingana na 12%] y’imiyoborere myiza yose twayigezeho 100%".
Mbonyumuvunyi Radjab, umuyobozi w’Akarere ka rwamagana
Kuba aka karere karabaye aka mbere, Meya avuga ko byabatwaye ingufu nyinshi kandi na byo bituma bahora bakora ibishoboka byose kuko ’n’umwana wabaye uwa mbere atajya asinzira ahora mu masomo ngo atazasubira inyuma’.
Aka karere kandi kagaragaza ko gafite iminshinga migari gateganya gukora umwaka utaha irimo guha amazi icyanya cyahariwe inganda mu karere ufite agaciro ka miliyari imwe na miliyoni 885, hakaba n’indi mirenge izahabwa amazi. Umujyi wa Rwamagana kandi hakazubakwamo ruhurura ebyiri ngo amazi atazakomeza gutwara amazu y’abaturage. Hazubakwa imihanda, hatunganywe igishanga cya Cyaruhogo, hakwirakwizwe umuriro w’amashanyarazi n’indi mishinga izatuma karushaho gutera imbere.
Umunyamabanga Nshingwabikorwa w’akarere ka Rwamagana, Kakooza Henry avuga ku mishinga migari y’akarere
Biteganyijwe ko kuri uyu wa mbere tariki 23 no ku wa kabiri tariki 24, ari bwo ikigo cy’igihugu cy’ibarurishamibare kizakora igenzura ku mihigo muri aka karere ka Rwamagana.


text:
Muri iki cyumweru ni bwo uruganda rwa Hyundai Heavy Industries rwasinye amasezerano n’Ikigo cy’Abongereza gisanzwe gikorera igisirikare cy’u Bwongereza ibikoresho birimo amato y’intambara, Babcock International.
Ibi bigo byombi byemeranyije ubufatanye mu gukora igishushanyo no kubaka ubwato bushya bw’intambara bwa Korea y’Epfo ndetse Hyundai ikaba yanamaze gutangaza ko n’ubundi ku bufatanye na Babcock International, igice cya mbere cy’igishushanyo cy’ubu bwato cyamaze gukorwa mu mwaka ushize, nk’uko tubikesha CNN.
Izi sosiyete zombi zisanzwe zimenyereweho uburambe mu gukora ibikoresho by’ikoranabuhanga by’umwihariko Babcock yanagize uruhare mu gushushanya no kubakira u Bwongereza ubwato bw’intambara buzwi nka Queen Elisabeth, ndetse ikaba ikora imirimo yo guteranya ibikoresho byifashishwa muri gahunda zo mu mazi za Korea.
Hyundai yo kuva mu 1975 ubwo yatangiraga umushinga wo kujya ikora ubwato budasanzwe imaze gukora ibishushanyo, ndetse inubaka ubwato bw’intambara bugera kuri 90, burimo ubushobora kugendera munsi y’amazi ndetse n’ubwa kirimbuzi buzwi ku izina rya ‘King Sejong’ bwamuritswe ku wa 25 Gicurasi 2007.
Muri iyi mpeshyi ni bwo byamenyekanye ko igishushanyo-mbonera cya Hyundai cy’ubwo bwato bugiye kubakwa kigaragaza neza ko buzaba bukoze kandi buteye nk’ubw’u Bwongereza buzwi nka HMS Queen Elisabeth.
Biteganyijwe ko ubu bwato buzaba bufite metero 260 z’uburebure, bukagira metero 57 z’umurambararo ndetse n’uburemere bwa toni ibihumbi 30. Ni mu gihe ubwa HMS Queen Elisabeth bwo bupima toni 65 bukagira uburebure bwa metero 280 n’umurambararo wa 73.
Ubu bwato bw’intambara bunakunze kwitwa ubwa kirimbuzi buzaba bufite ahashobora kugwa kajugujugu esheshatu, ahajya ubundi bwato buto cyangwa ubugendera munsi y’amazi cyangwa aho bwatwara imodoka, biteganyijwe ko mu mwaka utaha ari bwo leta ya Korea y’Epfo izafata umwanzuro ntakuka kuri sosiyete igomba kubaka ubwo bwato kuko hari izindi zikomeje kugaragaza ubushake mu gihe nibura mu 2033 bugomba kuba bwatangiye imirimo yabwo.


text:
Ishuri rikuru ry’Ubumenyingiro rya INES-Ruhengeri, ribimburiye andi mashuri makuru mu gutanga impamyabumenyi ku banyeshuri barangije mu byiciro binyuranye, hifashishijwe uburyo bw’ikoranabuhanga, ngo ukaba ari n’umusaruro w’ibyo bigisha.
Ni umuhango wabaye ku nshuro ya 12 ku itariki ya 19 Werurwe 2021, aho mu banyeshuri 774 barangije muri iryo shuri bakurikiye uwo muhango mu buryo bw’ikoranabuhanga bunyuranye burimo Zoom, Youtube, Radio n’ubundi.
Abitabiriye uwo muhango amaso ku maso barimo abayobozi muri kaminuza no mu nzego zinyuranye za Leta, abanyeshuri bahagarariye abandi mu mashami y’abahawe impamyabumenyi n’abandi.
Umuyobozi Mukuru wa INES Ruhengeri, Padiri Dr Hagenimana Fabien, mu ijambo ry’ikaze yavuze uburyo INES-Ruhengeri itewe ishema no gushyira ku isoko ry’umurimo umubare munini w’abanyeshuri barangije amasomo y’abo, nyuma yo kudacibwa intege n’ikibazo cyugarije isi cya COVID-19, abasaba gushyira mu bikorwa ubumenyi bakuye muri INES-Ruhengeri bateza imbere igihugu cyabo n’isi muri rusange.
Ati “Ni iby’agaciro kuri INES-Ruhengeri, kuba musoje amasomo mukaba mubaye abanyamwuga, ndabashimira ku bwitange mwagize no mu bihe bikomeye aho twari twugarijwe n’icyorezo cya COVID-19. Murasabwa kuva mu mpapuro mugashyira mu bikorwa ubumenyi mukuye muri INES-Ruhengeri, kandi museruka neza ku isoko ry’umurimo”.
Umuyobozi w’ikirenga wa INES-Ruhengeri Mgr Vincent Harolimana, yagarutse ku kuba umuhango wo gutanga impamyabumenyi muri INES-Ruhengeri ubaye hifashishijwe ikoranabuhanga kubera ibihe bikomeye aho isi yugarijwe na COVID-19, avuga ko ari imbuto ziri gusoromwa zo kuba iryo shuri ryarimakaje ikoranabuhanga mu myigishirize yaryo.
Ati “INES-Ruhengeri itewe ishema no kubona ko gahunda yo kubaka ibikorwaremezo byayo mu ikoranabuhanga kugeza ubwo iba Smart Campus yaje ikenewe, dore ko ariho umuvuduko w’isi uganisha, ariko by’umwihariko iyo gahunda yabaye igisubizo muri iki gihe cyo kurwanya no kwirinda COVID-19. Tuzakomeza kubishyiramo imbaraga zikenewe”.
Arongera agira ati “Ba nyakubahwa, banyeshuri, barezi namwe bafatanyabikorwa mwese mudukurikiye, dutewe ishema kandi no kuba INES-Ruhengeri itaragize umwaka w’impfabusa kubera icyorezo cya COVID-19 nubwo nta warondora ingaruka zacyo, ibi rero tubikesha imikoranire myiza n’abafatanyabikorwa bacu duhereye kuri Leta yacu dushima”.
Ati “Ndashimira kandi ubuyobozi bwa INES-Ruhengeri n’abakozi bose kubera ubwitange, imikorere n’imikoranire ituma INES-Ruhengeri irushaho gukabya inzozi zo kugera ku ireme ry’uburezi rigamije imibereho myiza n’iterambere”.
Yashimiye na FARG, FAWE Rwanda, New life nk’abafatanyabikorwa bitanze mu bihe bikomeye, bagira imikoranire myiza na Kaminuza kugeza ku ntambwe ishirimije, agaruka ku kuba ishuri ryarimakaje ubumenyingiro n’ikoranabuhanga, aho bitanze ibisubizo mu bihe bikomeye isi yugarijwe na COVID-19.
Yashimiye na Minisiteri y’Uburezi yemeye guha agaciro imbaraga INES-Ruhengeri yashyize mu ikoranabuhanga, ikemerera rugikubita ko iryo shuri kwigisha mu buryo bw’imbonankubone bufatanyije n’iyakure, aho yijeje Minisiteri y’Uburezi gukomeza ubufatanye busesuye mu burezi.
Ubwo bufatanye bwa INES Ruhengeri na Minisiteri y’uburezi, ni ubutumwa bwakiriwe neza n’Umujyanama wa Minisitiri mu bijyanye na Tekinike, Pascal Gatabazi, witabiriye uwo muhango hifashishijwe uburyo bw’ikoranabuhanga buzwi ku izina rya ZOOM, aho yavuze ko MINEDUC igiye kujya yohereza abanyeshuri batsinze neza mu mashami anyuranye aboneka muri INES-Ruhengeri.
Ati “Minisiteri y’Uburezi izakomeza gufasha INES, harimo no koherezamo abanyeshuri baterwa inkunga na Leta, by’umwihariko mu mashami yihariye ahabarizwa”.
Bamwe mu banyeshuri bahawe impamyabumenyi muri INES Ruhengeri, barashimira uburyo iryo shuri ryababaye hafi muri ibi bihe bikomeye igihugu gihanganye n’icyorezo cya COVID-19, bavuga ko ubumenyi bungutse bagiye kububyaza umusaruro bateza igihugu imbere batibagiwe n’isi muri rusange.
Mukamurenzi Immaculate wavuze ahagarariye abanyeshuri bose barangije yashimiye cyane ubuyobozi bw’ishuri ryabo.
Ati “Uyu ni umwanya wo gushimira iri shuri ryacu uburyo ryatubaye hafi, ridufasha kwiga hakoreshejwe ikoranabuhanga muri ibi bihe bikomeye bya COVID-19 none tukaba turangije amashuri tudatakaje umwanya. Ubu tugiye kubyaza umusaruro ubu bumenyi aho tutazaba muri bamwe birirwa basaba akazi, twiteguye kukihangira dufasha na bagenzi bacu batagafite. Hano twatojwe gukunda Imana n’umurimo, ndetse no guhanga udushya twifashishije ikoranabuhanga”.
Umuyobozi w’akarere ka Musanze, Nuwumuremyi Jeannine, witabiriye uwo muhanga, yashimiye iryo shuri ku ruhare runini ryagize mu guteza imbere abatuye akarere ka Musanze.
Yagize ati “INES ni imwe muri Kaminuza 7 dufite mu Karere ka Musanze, by’umwihariko, ni Ishuri Rikuru ry’Ubumenyingiro ryitezweho gutanga uburezi bufite ireme kandi busubiza ibibazo byugarije abaturage, cyane cyane Abanyamusanze. Ibi bikaba bigaragara cyane mu musaruro abize muri INES batanga n’impinduka zinyuranye dukesha iki gicumbi cy’ubwenge”.
Arongera ati “Abanyeshuri bize ndetse n’abasoza amasomo yabo uyu munsi, turemera tudashidikana ko mufite ubumenyi, ubushobozi n’ubushake bwo kwikemurira ibibazo byanyu bwite, iby’imiryango yanyu ndetse n’iby’Igihugu muri rusange”.
Ati “Turabibutsa kandi ko ubumenyi mwahawe bugomba kujyana n’uburere bukubiye mu ndagagaciro na Kirazira z’Umuco Nyarwanda kugira ngo murusheho kuba Abanyarwanda bazima, bakunda igihugu n’Abagituye. Banyeshuri 774 musoje amasomo uyu munsi, murasabwa gukomeza kurinda u Rwanda nk’Umurage wa Gihanga, mukaza ku isonga mu kubaka u Rwanda rushya n’iterambere rya Afurika”.
Uwo muyobozi kandi yashimiye ishuri rya INES-Ruhengeri, ko rigaragaza umwihariko mu zindi gahunda za Leta nko gufasha abatishoboye, ngo nta n’uwashidikanya ko iryo shuri ryatumye iterambere riza risanga abaturage b’Umurenge wa Musanze, anashimira Umukuru w’igihugu ku ikorwa ry’umuhanda wa kaburimbo ugana kuri iryo shuri.
Ati “Mboneyeho kubasaba gushimira Nyakubahwa Perezida wa Repubulika, wasanze ari ngombwa kubaha umuhanda wa Kabulimbo watangiye gukorwa, ibi bikaba byongera agaciro k’iri shuri n’ukwiyongera k’umusaruro urivamo”.
Mu banyeshuri 774 barangije muri INES-Ruhengeri, 14 muri bo barangije icyiciro cya gatatu cya kaminuza mu bijyanye n’imisoro.
Ubu iryo shuri ryigamo abanyeshuri 3056, aho 1482 ari ab’igitsina gore naho 1574 bakaba ab’igitsina gabo, ryigamo abanyamahanga 91 muri bo 50 ari abaturuka mu gihugu cy’u Burundi, 6 bo muri Chad, 2 bo muri Congo Brazaville, 26 bo muri Repuburika Iharanira Demokarasi ya Congo (RDC), umwe wo mu Budage, umwe wo muri Kenya, umwe wo muri Nigeria, 3 bo muri Soudan y’Epfo n’umwe wo muri Tanzania.
Kugeza ubu INES-Ruhengeri imaze gushyira abanyeshuri 8406 ku isoko ry’umurimo, aho bakomeje kugaragara mu mirimo inyuranye hirya no hino mu gihugu no hanze yacyo.
source:kigalitoday


text:
Ni Dj Ytee ndetse na Dj Fab bavuga ko bahuriye mu kazi kamwe bitewe n’uburyo bahuzaga mu micurangire abantu benshi batangiye kubabwira ko bakoze itsinda byaba byiza kuko n’ubundi mu buzima busanzwe ari inshuti. Nyuma y’igihe gito nibwo havutse izina Cape Djs
Mu gihe kitageze no ku mwaka bamaze kwitabira ibitaramo bitandukanye birimo LOG INTO 2020 SILENT DISCO ndetse n’ibindi bitandukanye mu karere ka Rusizi,Bakaba ubu bahugiye cyane mukwagura imbibi zibikorwa byabo aho bakora mixes bakazishyira kurubuga rwa mixcloud.
Aba basore bahugiye mu gukora icyitwa Capedee Entertainment izaba ihuriyemo abanyempano batandukanye bavuga ko bashaka kwagura ibikorwa byabo kugira ngo batungwe n’impano zabo.
“CAPEDEE ENTERTAINMENT kuri ubu dufitemo ibijyanye Djing, photography, Mcing, Makeup design ikigaragara nuko twaguye dufite umuryango mugari kandi ufite ibyo bantu bakeneye,tuifuza kwagura ibyo dukora mu buryo bugaragara”
Ku bantu bagifata umwuga wubu Dj nk’akazi gakorwa n’ibirara cyangwa abasinzi aba basore bagize ubutumwa babaha
“byaribyo byose umwuga w’ubu dj ni mwiza n’ubwo tutabyumva kimwe hari ababifata nk’uburara cyangwa se kunanirana gusa iyo uwukoze ufite intego wakugirira akamaro gakomeye. abantu benshi cyane bakenera umuziki kandi barawukoresha.kandi aka kazi karadutunze”
Aba basore bavuga ko kuba indirimbo z’abahanzi bo mu ntara zidakunda gukoreshwa cyane mu tubyiniro hari impamvu zibitera zitandukanye ariko bo nka Cape Djs bari gukora uko bashoboye kose ngo bakundishe abantu umuziki w’abahanzi bakorera muzika mu Ntara.
“abahanzi bo mu ntara akenshi impamvu ibihangano byabo bidakunze kugaragara harigihe bo ubwabo bataba babigaragaje cyangwa se ugasanga ntibyishimiwe bitewe n’uburyo bikozemo aho ni ikibazo cya production gusa twe ibikozwe neza turabikoresha murwego rwo kugirango nabyo bimenyekane ari nayo mpamvu dushyiraho umurongo maze bakaduha ibihangano byabo twakumva bimeze neza tukabikina”
Kuri ubu Cape Djs bari kwibanda kuri Mix bashyira kuri Mixcloud Cape Djs ndetse umuhanzi akaba abaha indirimbo b inyuze kuri Capedjz@gmail.com


text:
Daily Archives: February 28, 2016
Rwanda : inzara iravuza ubuhuha mu ntara y’iburasirazuba”Inzara mu buhanuzi”Igice cya 1-3,ni cya (4) cy’ubuhanuzi!
Abaturage barimo gusuhuka berekeza I Bugande kubera inzara yibasiye iyo ntara. Uretse iburasirazuba gusa, nkuko bigaragalira buri wese utuye hano mu rwa Gasabo, inzara irimo kuvuza ubuhuha hafi impande zose z’igihugu aho Leta ya FPR ivuga ko ayo mapfa yatewe n’izuba ryacanye cyane cyane mu Turere twa Nyagatare, Kayonza, Kirehe na Rwinkwavu ho mu ntara y’uburasirazuba. Andi mapfa akaba yumvikana mu ntara y’amajyepfo mu bice by’amayaga I Nyanza, Ruhango na Kamonyi basanzwe bazwiho kweza igihingwa cy’imyumbati, bavuga ko imyumbati yabo yajemo indwara bita »Kabore ». Bamwe mu baturage batuye muli utwo turere, dore ko nabakihabarizwa bavuga ko ari ukubura aho berekeza, bakaba baratangiye gusuhuka bajya gushakira imibereho hanze mu bihugu by’ibituranyi.
Integenke z’Abakiranutsi nizo mbaraga zabanyabyaha!
23rd FEB,2016 njyanwa mu iyerekwa maze mbona abagabo (3) bo mu bwoko bwa magigiri bahawe umurimo wo guhiga no kwica umuhanuzi Majeshi Leon,mbona bananiwe kumubona maze umwakagara ategeka yuko bicwa bagacibwa igihanga ngo kuko umurimo batagetswe bananiwe kuwutunganya neza kandi barahawe ibyangombwa byose bijyanye nubwicanyi.


text:
Korali Shekinah yagaragaje ibikorwa byayo yakoze by’indashyikirwa barangajwe imbere n’abayobozi bitoreye muri manda y’imyaka ibiri yatangiye mu mwaka wa 2017 igeza mu mwaka wa 2019.
Iyi korali ikaba ikorera umurimo w’Imana mu Itorero ry’ADEPR ,paruwase ya Nyarugunga ,umudugudu wa Rwimbogo,aho kuri uyu wa gatandatu bari bateraniye mu rwego rwo kugaragariza abaterankunga ibyo bagezeho n’ibyo bifuza kugeraho.
Mu ijambo ryavuzwe n’umunyamabanga wa Korali Shekinah,yavuze ku bikorwa bitandukanye by’indashyikirwa Korali yagezeho muri iyi manda y’imyaka ibiri bishingiye cyane cyane ku ivugabutumwa ryo mu bikorwa.
Yagize ati :”twasaninnye inzu y’uwacitse ku icumu,wari usigaye wenyine ku musozi ,mu gihe abaturanyi be bari bubatse neza tunamukorera n’uruzitiro rw’iyo nzu bidutwara amafaranga angana na 1.150.000Frws.Twasuye Paruwase yo mu Ruhango bafite inyubako iri kubagora kuyuzuza nuko tubatera inkunga ya 1.400.000Frws mu rwego rwo kubafasha kurangiza urusengero”.
“Twatangiye mitiwele abantu bangana na 112 harimo 50 batari abo mu itorero ryacu n’abandi 62 b’abakirisitu bacu batishoboye.Nyuma umuntu wo muri Nyabihu yaje kutwumva kuri radiyo maze afata numero yacu ya telephone araduhamagara atubwira ko bafite ikibazo”.
“Avuga ko badutumiye mu rwego rwo gukusanya amafaranga yo kwishyura ideni bari bafite ,aho bari baragwatirije umurima wa mwarimu kugirango bagurize itorero amafaranga.Hanyuma tubyumvise dutyo aho kugirango tujyeyo nka korali kuko byari kubahenda kutwakira twashatse amafaranga bari barimo turayabashyira bishyura ideni bari barimo”.
Shekinah bisobanura” icyubahiro cy’Imana mu nzu yayo”,ikaba yaratangiye ari Korali y’ababyeyi ,inaririmba indirimbo z’abandi ariko ubu ikaba ari Korali igizwe n’ingeri zitandukanye z’abantu ikaba yaranashyize hanze indirimbo,ikaba izanashyira indi Album yabo hanze y’indirimbo z’amashusho muri uku kwezi kwa gatatu.